"Huquqiy axborot" — @huquqiyaxborot Telegram-kanali — TGStat\nЯнги қонунчилик ҳужжатлари, ҳуқуқий ислоҳотлар ҳақида тезкор маълумотлар тақдим этувчи канал\n⚡ 9 июль Қурбон ҳайити байрами этиб белгиланди\n62.1k 136 2k\n56.2k 52 1.2k\n✅ Қуйидагилар мол-мулк, ер, айланмадан олинадиган солиқларни тўлашдан, ЯТТлар учун даромад солиғининг қатъий белгиланган суммаларини тўлашдан озод қилинади:\n🔹Қорақалпоғистон Республикасида “ўсиш нуқтаси” деб белгиланган фаолият турлари бўйича тадбиркорлар – 2024 йил 1 январгача;\n🔹Қорақалпоғистон Республикасининг Тахтакўпир, Бўзатов ва Шуманай туманларидаги саноат тадбиркорлари – 2024 йил 1 январгача;\n🔹Қорақалпоғистон Республикаси Жўқорғи Кенгеси аниқлаган рўйхат бўйича хизматлар кўрсатишга ихтисослаштирилган ва оғир шароитлардаги 45 та маҳалла ва овулларда жойлашган тадбиркорлар – 2026 йил 1 январгача (Ушбу тадбиркорлар фойда солиғидан ҳам озод қилинади).\n42.9k 2 111\n🔘 Қонунчиликка кўра:\n➖ беморларнинг онкология ва гематологияга ихтисослаштирилган давлат тиббиёт муассасалари йўлланмалари асосида позитрон-эмиссион томография текширувидан ўтиши билан боғлиқ харажатлари Давлат бюджетидан қопланади;\n➖ онкологик ва гематологик беморларнинг Қорақалпоғистон Республикаси ва вилоятлардан республика ихтисослаштирилган марказларига темир йўл ва авиатранспорт воситалари орқали келиши билан боғлиқ харажатлар тегишли маҳаллий бюджетлар маблағлари ҳисобидан тўлиқ қоплаб берилади.\n47.8k 2 240\n✅ Янги Конституцияда давлат хориждаги ўз фуқароларига ғамхўрлик қилиши белгиланмоқда.\n49.9k 5 106\n📲 Бунда Адлия вазирлиги тизимидаги, жумладан, адлия бошқармалари ва бўлимлари, юридик хизмат кўрсатиш марказлари, нотариал идоралар, давлат хизматлари марказлари, ФҲДЁ органлари ва юридик таълим муассасаларидаги коррупция ҳолатлари ҳақида маълумотларни телеграмдаги @antikorbot ботига, (71) 207-04-64 (1321 ёки 1322) телефон рақамига ёки вазирлик расмий веб-сайтидаги махсус платформага юбориш мумкин.\n57k 3 322\n▫ Автомобилнинг орқа ён ойналарини қорайтириш бепул бўлади. ➖ БАТАФСИЛ\n▫ Айрим шифокорларга уй олиш харажатларининг 50 фоизи қоплаб берилади. ➖ БАТАФСИЛ\n▫ “Хавфсиз йўл” индекси юритилади. ➖ БАТАФСИЛ\n▫ Вирусли гепатитга қарши самарали чоралар кўрилади. ➖ БАТАФСИЛ\n▫ Касаначиликни ташкил этган тадбиркорларга бир марталик субсидия берилади. ➖ БАТАФСИЛ\n▫ Давлат музейлари соат 22:00 гача хизмат кўрсатиши мумкин. ➖ БАТАФСИЛ\n▫ “Тиббиёт бригадалари”га 3 600 та штат берилади. ➖ БАТАФСИЛ\n▫ Парранда экспорти учун субсидия оширилади. ➖ БАТАФСИЛ\n▫ Маҳаллаларда ижтимоий хизматлар комплекс ёндашув асосида кўрсатилади. ➖ БАТАФСИЛ\n▫ Бўш турган биноларга нисбатан юқори солиқ ставкасини белгилаш бекор қилинди. ➖ БАТАФСИЛ\n▫Спинал мушак атрофияси клиник диагнозига эга оилаларнинг Ягона миллий регистри юритилади. ➖ БАТАФСИЛ\n▫“Оилавий шифокор” йўналиши бўйича мустақил фаолият амалга оширишга рухсат берилади. ➖ БАТАФСИЛ\n75.5k 12 718\n✅ Янгиланаётган Конституцияда давлат органлари билан ўзаро муносабатларда юзага келадиган қарама-қаршиликлар инсон фойдасига талқин қилинади\n66k 8 179\n🔰 Қонунчиликда ёшларга берилган айрим имтиёзлар\n🔹Меҳнат кодексида ёшлар учун алоҳида кафолатлар белгиланган, жумладан 16 дан 18 ёшгача бўлганлар учун иш вақти ҳафтасига 36 соатдан ошмаслиги лозим.\n🔹Муддатли ҳарбий хизматни ўтаган ва контракт бўйича ўқиётган ижтимоий фаол талабаларга контракт суммасининг 35 фоизи тўлаб берилади.\n🔹Контракт асосида ўқиётган талабаларга таълим кредити берилади.\n🔹Ёшлар муаммолари билан ишлашнинг янгича тизими – “Ёшлар дафтари” ишга туширилган.\n🔹“Ёшлар дафтари”га киритилганларнинг ногирон оила аъзоларига дори-дармон, ногиронлик аравачалари, эшитиш аппаратлари ва ортопедик маҳсулотлар харид қилиш учун БҲМнинг 5 баравари миқдорида ёрдам кўрсатилади.\n🔹Ногиронлиги бўлган ёшларга ўқиш, яшаш ва транспорт харажатларини қоплаш учун 15 млн сўмгача субсидия ажратилади.\n🔹Давлат олий таълим муассасаларига киришда энг юқори балл тўплаган 200 нафар ёшлар учун Президент гранти жорий қилинган.\n🔹Ижтимоий фаол ёшларга ОТМга ўқишга киришда имтиёзлар берилади.\n🔹Маҳалладаги ёшлар етакчилари тавсияси асосида ёшларга 12 турдаги ёрдам берилади.\n🔹Айрим ёшлар ОТМга ўқишга қабул қилишда тест синовларида иштирок этиш учун ундириладиган тўловлардан озод этилади.\n🔹“Мозийга саёҳат” дастури доирасида “Ёшлар дафтари”га киритилганлар давлат музейларига бепул киритилади.\n🔹Хориждаги ёш ватандошларнинг вазирликлар, идоралар ва ташкилотларда ишлаши учун шарт-шароит яратилади.\n90k 9 944\n✅ Янгиланаётган Конституция фуқароларни уй-жой билан таъминлашни кафолатлайди.\n62.4k 5 399\n“Маҳаллаларда ижтимоий хизматларни кўрсатиш ва ижтимоий ҳимояга муҳтож оилаларга ёрдам бериш тизимини янги босқичга кўтариш ҳамда хотин-қизларни касбга ўргатиш ишларини янада жадаллаштириш чора-тадбирлари тўғрисида”ги Президент қарори (ПҚ–300-сон, 29.06.2022 й.) қабул қилинди\n✅ Қарорга кўра, 2022 йил 1 июлдан Маҳаллаларда комплекс ёндашув асосида ижтимоий хизматларни ташкил этиш тизими босқичма-босқич жорий қилинади.\n🏢 Қарор билан Маҳаллаларда комплекс ёндашув тизими асосида ижтимоий хизматларни жорий қилишни мувофиқлаштириш бўйича республика штаби ташкил қилинди.\n🔰 2022 йил 1 ноябргача:\n🔹маҳаллалардаги хотин-қизлар фаоллари ҳар 2 ҳафтада Ҳудудий штабларга қуйидаги маълумотларни киритади:\n▫хонадонлар аҳволи, оилаларнинг ижтимоий хизматларга эҳтиёжи;\n▫оилаларга аниқ ижтимоий хизмат кўрсатиш бўйича маълумотлар;\n▫мураккаб операцияларга, ногиронларнинг протез-ортопедия буюмларига эҳтиёжи бўйича буюртмалар;\n🔹Ҳудудий штаблар ушбу маълумотларни ўз ҳудуди кесимида умумлаштирган ҳолда 2 кунда Мувофиқлаштириш штабига юборади;\n🔹Мувофиқлаштириш штаби келиб тушган маълумотлар асосида 3 кунда ҳақиқатда ижтимоий хизматга эҳтиёжманд бўлган оилаларга Ҳудудий штаб аъзосининг масъул ходими томонидан манзилли ижтимоий хизмат кўрсатилишини ташкиллаштиради.\n❗Шунингдек, 2022-2023 йилларда республика бўйича жами 827 780 нафар (шундан жорий йилда 383 565 нафар) хотин-қизларни касб-ҳунарга ўқитиш ва уларнинг бандлигини таъминлаш назарда тутилган.\n🗓 2022 йил 1 августдан дастлаб Сурхондарё вилоятидаги маҳаллаларда (2022 йил 1 ноябрдан республиканинг бошқа барча маҳаллаларида) “Маҳаллада ижтимоий хизмат” модули орқали ижтимоий хизматлар кўрсатиш тизими жорий этилади.\n💰Меҳнат бозорида тенг шароитларда рақобатлаша олмайдиган хотин-қизларни касбга ўқитиш билан боғлиқ харажатларнинг 70 фоизи, бироқ ҳар бир битирувчига БҲМнинг 4 баробаридан ошмаган миқдори давлат томонидан қоплаб берилади.\n77.6k 67 733\n🔰 Қонунга асосан, ер участкаси олиб қўйилиши муносабати қуйидагилар компенсация қилинади:\n🔸олиб қўйилган ер участкасида жойлашган кўчмас мулкнинг бозор қиймати;\n🔸олиб қўйилган ер участкасига бўлган ҳуқуқнинг бозор қиймати (бундан қишлоқ хўжалигига мўлжалланган ерларга бўлган ижара ҳуқуқи мустасно);\n🔸олиб қўйилган ер участкасида жойлашган кўп йиллик дов-дарахтларнинг бозор қиймати;\n🔸кўчиш, шу жумладан бошқа кўчмас мулкни вақтинчалик ижарага олиш билан боғлиқ харажатлар;\n🔸ер участкасидан ва унда жойлашган кўчмас мулкдан фойдаланишдан олиниши мумкин бўлган бой берилган фойда (бунда ер участкаси ва унда жойлашган кўчмас мулк бўшатиб қўйилган пайтдан эътиборан аввалги фаолиятни тиклашгача бўлган, бироқ 1 йилдан ортиқ бўлмаган муддатдаги фойда ёки мавсумий ҳосилдан олиниши мумкин бўлган фойда ҳисобга олинади);\n🔸ҳуқуқ эгасининг қонунчиликда ёки келишувда назарда тутилган бошқа харажатлари ва зарарлари.\n💰Ер участкаси олиб қўйилганлиги муносабати билан ҳуқуқ эгасига ноқулайликлар келтириб чиқарилганлиги учун компенсация сифатида ер участкасида жойлашган кўчмас мулк бозор қийматининг 5 фоизи миқдорида бир марталик тўлов амалга оширилади.\n✅ Қонунчиликка мувофиқ, ҳуқуқ эгасига тегишли бўлган, олиб қўйилган ерда ўзбошимчалик билан қурилган турар жойлар (яшаш учун мўлжалланмаган жойлар), ишлаб чиқариш бинолари ва иншоотлари ҳамда бошқа бинолар ва иншоотлар мавжуд бўлган тақдирда, уларнинг бозор қиймати ҳам тўлиқ ҳажмда қопланиши лозим.\n➡ Шунингдек, турар жойга нисбатан ҳуқуқни белгиловчи ҳужжатлари мавжуд бўлмаган, ушбу турар жойга 15 йил (эгалик қилиш ҳуқуқини юзага келтирувчи муддат) мобайнида худди ўз мулкидек ҳалол, ошкора ва узлуксиз эгалик қилган шахсларга, ушбу кўчмас мулк объектлари учун солиқлар тўлаб келинганлиги тасдиқланган тақдирда, мазкур кўчмас мулк объектлари қийматининг ўрни қопланади.\n61.4k 7 758\n❗Ер участкаларини компенсация эвазига жамоат эҳтиёжлари учун олиб қўйиш тартиби белгиланди\n“Ер участкаларини компенсация эвазига жамоат эҳтиёжлари учун олиб қўйиш тартиб-таомиллари тўғрисида”ги Қонун (ЎРҚ–781, 29.06.2022 й.) Президент томонидан имзоланди\n🔰Қонунга кўра, Ер участкаларини қуйидаги мақсадларда компенсация эвазига олиб қўйиш жамоат эҳтиёжлари деб эътироф этилади:\n➖мудофаа ва давлат хавфсизлиги, муҳофаза этиладиган табиий ҳудудлар эҳтиёжлари, эркин иқтисодий зоналарни, эркин савдо зоналарини ташкил этиш ва уларнинг фаолият кўрсатиши учун ерлар бериш;\n➖халқаро шартномалардан келиб чиқадиган мажбуриятларни бажариш;\n➖фойдали қазилмалар конларини қидириш ва қазиб олиш (бундан кенг тарқалган фойдали қазилмалар конлари мустасно);\n➖республика ҳамда маҳаллий аҳамиятга молик автомобиль ва темир йўлларни, аэропортларни, аэродромларни, аэронавигация объектларини ҳамда авиатехника марказларини, темир йўл транспорти объектларини, кўприклар, метрополитенлар, туннелларни, энергетика ва алоқа тизимининг муҳандислик объектлари ҳамда тармоқларини, космик фаолият объектларини, магистрал қувурларни, муҳандислик-коммуникация тармоқларини, ирригация ва мелиорация тизимларини қуриш (реконструкция қилиш);\n➖тасдиқланган аҳоли пунктлари бош режаларининг объектларни Давлат бюджети маблағлари ҳисобидан қуришга оид қисмини бажариш;\n➖давлат инвестиция дастурларида кўрсатилган давлат таълим, соғлиқни сақлаш, маданият ва тиббий-ижтимоий хизмат кўрсатиш муассасаларининг бинолари ҳамда иншоотларини марказлаштирилган инвестициялар ҳисобидан қуриш назарда тутилган лойиҳаларни амалга ошириш.\n🚫 Ер участкаларининг ҳар қандай бошқа мақсадларда олиб қўйилишини жамоат эҳтиёжлари учун олиб қўйиш сифатида талқин этиш тақиқланади.\n✅ Қорақалпоғистон Республикаси Жўқорғи Кенгесининг, маҳаллий Кенгашнинг ер участкасини олиб қўйиш бўйича ташаббусни дастлабки тарзда кўриб чиқишга доир мажлислари ОАВ ва жамоатчилик вакиллари иштирокида очиқ ўтказилади.\n➡ Маҳаллий Кенгашнинг ер участкасини олиб қўйиш тўғрисидаги қарори қабул қилингандан кейин ҳокимликлар ҳуқуқ эгалари билан компенсациянинг шартлари, турлари ва миқдори бўйича келишувга эришишга доир ишларни амалга оширади.\n☑ Ҳуқуқ эгаси билан келишувга эришилмаган тақдирда, ҳуқуқ эгасини келишувни имзолашга мажбур қилиш мақсадида кўчмас мулкни эркин тасарруф этишига монелик қиладиган хатти-ҳаракатларни содир этишга, ҳуқуқ эгасининг муносиб ҳаёт кечириши учун монелик қиладиган шарт-шароитларни яратишга йўл қўйилмайди.\n71k 9 789\nОзодликдан маҳрум этиш жазосини ўтаб бўлган фуқароларга ёрдам пули берилади\nПрезидент қарори (ПҚ-299-сон, 29.06.2022 й.) билан Озодликдан маҳрум этиш жазосини ўтаб бўлган фуқароларнинг ижтимоий мослашувига кўмаклашиш бўйича “дастлабки ижтимоий-моддий ёрдам пакети”ни бериш тартиби тўғрисидаги низом тасдиқланди.\n✅ Низом озодликдан маҳрум этиш жазосини ўтаб бўлган фуқароларнинг ижтимоий мослашувига кўмаклашиш бўйича “дастлабки ижтимоий-моддий ёрдам пакети”ни бериш тартибини белгилайди.\n💰 Ёрдам пули ҳар бир кўмак олувчига унинг ижтимоий мослашувига кўмаклашиш учун тадбиркорлик, меъморчилик, ҳунармандчилик каби йўналишлардаги лойиҳаларини амалга ошириш учун бир марта берилади (меҳнатга ҳақ тўлашнинг энг кам миқдорининг 10 баравари миқдорида – 9 млн 200 минг сўм).\n📋 Ёрдам пуллари ушбу масаласини кўриб чиқувчи идоралараро доимий комиссияларнинг қарорлари асосида берилади.\n📝 Кўмак олувчилар жазони ўтаб бўлганидан кейин 3 ой муддатда ишчи органга ўз лойиҳасини илова қилган ҳолда ариза тақдим этади.\n🔰 Лойиҳани молиялаштириш мақсадга мувофиқлиги юзасидан хулосани тайёрлаш қуйидаги мезонларга асосланади:\n▫бошламоқчи бўлган тадбиркорлик, меъморчилик ёки ҳунармандчилик фаолиятининг натижадорлиги ва даромадли эканлиги;\n▫маҳалла фуқаролар йиғинининг ижобий тавсияси;\n▫кам таъминланган ёки ёлғизлиги;\n▫қарамоғида ногиронлиги бўлган ёки вояга етмаган фарзанди борлиги;\n▫кўп (4 ва ундан ортиқ) фарзанди борлиги ва моддий кўмакка муҳтожлиги;\n▫нотурар жойларда истиқомат қилаётганлиги.\n71.9k 13 526\n30 Jun, 06:56\nСизларнинг чуқур мушоҳадали, вазиятни атрофлича таҳлил қила оладиган, муаммоларга қонун доирасида ечим топишга интиладиган кенг фикрли инсонлар бўлиб камол топишингизда тилакдошмиз.\n77.4k 7 543\n✅ Конституцияда ногиронлиги бўлган шахслар ҳуқуқларини мустаҳкамлаш таклиф қилинмоқда.\n72.5k 2 289\n❌ Давлат органлари, банклар ёки бошқа кредит ташкилотлари тадбиркорларнинг пулларидан фойдаланиш йўналишларини белгилаб бериши ва назорат қилишга ҳамда пулларни ўз хоҳишига кўра тасарруф этиш ҳуқуқларига чекловлар белгилашга ҳақли эмас.\n☑ Тадбиркорларнинг фаолиятини ва уларнинг банклардаги ҳисобварақлари бўйича операцияларни қонунга хилоф тўхтатиб туриш мансабдор шахсларга БҲМнинг 40 бараваридан 80 бараваригача (12 млн сўмдан 24 млн сўмгача) миқдорда жарима солишга сабаб бўлади.\n73.9k 3 522\n❗Бўлиб ўтган “Совринли викторина”да 2675 иштирокчи фаол қатнашиб, улар орасидан 466 нафари барча саволга тўғри жавоб берди.\n⏩ Ғолиб ушбу иштирокчилар орасидан бугун соат 17:00 да Youtube-каналида тасодифий ғолибни аниқлаш (Рандомус рандомайзери) ёрдамида топилади.\n📌 Тасодифий ғолибни аниқлашда иштирок этадиганлар рўйхати билан ушбу ҳавола орқали танишинг.\nВикторинада фаол иштирок этган барчага ўз миннатдорлигимизни билдирамиз!\n🎁 Эслатиб ўтамиз, ғолиб иштирокчи диплом ва Ўзбекистон Республикаси кодекслари тўплами билан тақдирланади.\n64.3k 1 61\n🗓 Давлат музейларига соат 22:00 гача хизмат кўрсатиш ҳуқуқи берилади.\n64.5k 72 87\nShahnoza Soatova blogi dan repost\n“Тенг муомала қилиш ва камситмаслик тўғрисида”ги қонун лойиҳаси матнини кўрмасданоқ, ёки атайин паст сифатли хайп қилиш учунми турли нотўғри талқинлар билан уни тақдим этилишини гувоҳи бўлдик. Аслида у миллий, диний ва бошқа умуминсоний қадриятларга мос равишда фуқаролар манфаати учун ишлаб чиқилган инсонпарвар лойиҳадир. Ўзи кимдир бир фикр билдиришдан олдин масалани ўрганмасдан хайп қилишга интилса, ҳурмат қилмайдиган “эксперт”лиги билиниб қолади. Чунки мақсад бошқа бўлгандан кейин, деталлар аҳамияти йўқ унга.\nАслида биз кундалик ҳаётимизда камситишга кўп дуч келамиз. Маҳаллийчилик, қариндош-уруғчилик, “таниш-билиш” каби ҳолатлардан ким азият чекмаган дейсиз? Кимларгадир берилиб, кимларгадир берилмаётган имтиёзлар-чи? Айирмачилик йўқ дейсизми?\nВазият шу қадар жиддийки, лойиҳани ишлаб чиқиш вазифаси Президент Фармонида қўйилди.\nҚонун лойиҳасида қуйидагилар белгиланган:\n✅фуқароларнинг ирқи, миллати, ижтимоий ҳолати, этник келиб чиқиши ва эътиқоди туфайли камситиш, шахсларни бошқаларига нисбатан ноқулай ҳолатга тушириб қўядиган вазиятларни ёки мезонларни яратиш тақиқланади;\n✅барча фуқароларнинг имтиёзлардан тенг фойдаланиши;\n✅имтиёзлар фақат қонунлар билан белгиланиши;\n✅ишга қабул қилишда меритократия, меҳнат жараёнида тенг ҳажмдаги ишга тенг ҳақ тўлаш (Ўзбекистонда аёллар эркакларга нисбатан 35 фоизга кам маош олишади);\n✅ногиронлиги бўлган шахсларнинг меҳнат ҳуқуқларини мустаҳкамлаш;\n✅интизомий чораларни қўллаш ва ходимларни бажарилган ишлар учун рағбатлантириш соҳасида камситишга йўл қўймаслик;\n✅жамоа шартномалари ва келишувларида камситишга йўл қўймаслик;\n✅транспортдан ва маданий-кўнгилочар хизматлардан фойдаланиш, уй-жой олишда камситишга йўл қўймаслик;\n✅ижтимоий нафақалар (моддий ёрдам пули, бола пули ва ҳ.к.)ларни тайинлашда камситмаслик\nҚонун лойиҳаси матни мана бу ҳаволада.\nЎзингиз кўриб амин бўлишингиз мумкин, миллий, диний ва умуминсоний қадриятларга дахл қилувчи ҳеч бир жумла йўқ.\n54k 0 311\n#Қонунчиликдаги_янгиликлар Мутахассислиги бўйича 5 йил иш стажига эга хотин-қизлар тавсиянома а...\n✅ 2022 йил 1 июлдан: 🔹автомобилнинг орқа ён ойналарини қорайтириш тўловлари бекор қилинади; 🔹ол...\n#Биласизми ОТМга ўқишга киришда кимлар имтиёзга эга? ❗Қуйидаги абитуриентлар олий таълим муасс...\n#Биласизми 🔰 Ҳозирги кунда Ўзбекистон ҳудудида: 🔹 меҳнатга ҳақ тўлашнинг энг кам миқдори – 920...\n#Қабул_2022 ⚡ 2022/2023 ўқув йили учун қабул параметрлари тақсимоти тасдиқланди 🔰 2022/2023 ўқ...


15 Октябрь 08:59\nNUR-SULTAN. Kazinform - Қозоғистон Бош вазири ўринбосари Ерали Тоғжанов БМТ Бош котибининг ёрдамчиси ва БМТ ТДнинг Европа ва МДҲ бўйича минтақавий бюроси директори Мириана Спольярич Эггер билан учрашди.\nУчрашувда Қозоғистон Республикаси ҳукумати ва БМТ ТД ўртасидаги ҳамкорликнинг устувор йўналишлари муҳокама қилинди, дея хабар беради Kazinform Ҳукумат матбуот хизматига таяниб.\nУчрашув давомида Бош вазир ўринбосари Е. Тоғжанов ижтимоий ҳамкорлик, жумладан, соғлиқни сақлаш, таълим ва ижтимоий таъминот соҳасидаги муҳимлигини таъкидлади.\nПандемия даврида биргаликдаги ишларга алоҳида эътибор қаратилди. БМТ кўмагида замонавий тиббий асбоб -ускуналар билан жиҳозланган B тоифали 5 та тез ёрдам машиналари сотиб олинди. CОVID-19 вируси тарқалишига қарши кураш лойиҳаси доирасида Қозоғистон томонига 190 минг тиббий тўплам (индивидуал дори тўплами) топширилди.\nЭггер хоним Қозоғистон Ҳукумати билан ривожланишнинг кенг кўламли масалалари, жумладан, БМТнинг Барқарор ривожланиш мақсадларига эришиш бўйича кўрилган чора -тадбирлар бўйича яқин ҳамкорликни қайд этди. У Ижтимоий кодекс лойиҳасини ишлаб чиқиш бўйича олиб борилаётган ишларга, Қозоғистоннинг рақамли трансформация, атроф -муҳитни бошқариш ва яшил иқтисодиётга ўтиш соҳасидаги саъй -ҳаракатларини юқори баҳолади.\nТомонлар ҳамкорликни янада мустаҳкамлаш муҳимлигини ва БМТ ТД билан мамлакат ривожланишининг устувор йўналишлари бўйича миллий ва маҳаллий даражада ишлашни давом эттириш ниятини қайд этдилар.\nЭггер хонимнинг сўзларига кўра, БМТ ТД Қозоғистондаги асосий ўзгариш жараёнларини қўллаб -қувватлашда давом этади. Тадбирда Я. Бериш - Бирлашган Миллатлар Ташкилотининг Тараққиёт дастурининг Қозоғистондаги доимий вакили, В. Времиш - Бирлашган Миллатлар Ташкилотининг Тараққиёт дастури Қозоғистондаги доимий вакилининг ўринбосари иштирок этдилар.


Ушбу ҳафтада жамоаларимиз Чемпионлар лигаси ҳамда Европа лигаси иккинчи босқич саралаш ўйинларини муваффақиятли бошлади. Европа яшил майдонларида юртимиз шарафини муносиб ҳимоя қилиб келаётган “Астана” ўз майдонида Даниянинг “Митьюллан” жамоасини қабул қилиб, 2:1 ҳисобида зафар қучди.\nЖамоамиз биринчи таймни кескин ҳужумлар билан бошлади. 31-дақиқага келиб, ушбу ҳужумлар ўз самарасини берди. “Астана”нинг венгриялик ярим ҳимоячиси Ласло Кляйнхайслер узоқ масофадан кучли зарба йўллаб, ҳисобни очди. Иккинчи бўлимда эса меҳмонлар ҳисобни тенглаштиришга муваффақ бўлишди. Ўйин якунланишига саноқли сониялар қолганда яна Ласло Кляйнхайслер узоқ масофадан ажойиб зарба йўллаб, жамоамизга муҳим ғалабани тақдим этди. Эслатиб ўтамиз “Астана” жавоб ўйинини 1 август куни меҳмонда ўтказади.\nАлматининг “Қайрат” жамоаси саралаш ўйинлари иккинчи босқич доирасида Голландиянинг “Аз Алкмаар” жамоасига қарши майдонга тушди.\nАлматидаги “Марказий стадион” мухлислар билан тўлиб тошди. “Қайрат” футболчилари жуда кучли рақиб билан ўйнашига қарамай, кучли ўйин намойиш этиб, 2:0 ҳисобида ғалаба қозонди. 12-дақиқада Адеринсола Эсеола Месси услубида гол киритиб, ҳисобни очди. Иккинчи бўлимда ҳам жамоамиз устунлик қилди. 50-дақиқада Эсеола иккинчи голини киритиб, жамоамизнинг ишончли ғалабасини таъминлади. Жавоб учрашуви 2 август куни бўлиб ўтади.\n“Тобол” омадли жамоа\nҚўстанайнинг “Тобол” жамоаси иккинчи саралаш босқичини омадли бошлади.\n“Пюник”га қарши ўтказган учрашув қўстанайликларга қийинчилик туғдирмади. 49-дақиқада Максим Федин узоқ масофадан зарба йўллаб, ҳисобни очди. 80-дақиқада “Ордабасы”нинг собиқ футболчиси Азат Нурғалиев дарвозабоннинг хатосидан фойдаланиб, ҳисобни 2:0 кўринишига олиб келди. “Тобол” ўйинни ушбу ҳисоб билан якунлаши мумкин эди, аммо, 90-дақиқада рақиблар ҳисобни қисқартиришга муваффақ бўлишди.\nЖавоб учрашувларида барча жамоаларимизга омад тилаймиз!\nШоҳбоз ИРИСМАТОВ, 2018-07-27, 19:32 184


Ҳомиладорликда бел оғриши хавфли эмасми? | DNK.UZ\nҲомиладорликда бел оғриши хавфли эмасми?\nҲомила тўрт ҳафталик бўлгач, аёлларда бел оғриғи кузатилиши мумкин. Хўш, бел оғриғи қандай сабаблар туфайли пайдо бўлади? Бу даврда қандай машғулотларни бажариш ва қайси маслаҳатларга амал қилиш керак? Саволларимизга олий тоифали шифокор, акушер-гинеколог Ҳулкар РАВШАНОВА жавоб беради.\n1 Кучли токсикоз сабаб…\n3 Баланд пошнали туфлилар\n4 Сурункали буйрак хасталиклари\n5 Кальций етишмаса…\n6 Қабзият оқибатида\n7 Туғруққа тайёргарлик босқичида\n8 Асабларни асранг!\nКучли токсикоз сабаб…\nНега? Ҳомиладорликнинг илк даврларида айрим аёлларимиз кучли токсикоз ҳолатини бошдан кечиришади. Биламизки, ҳомила 12 ҳафтадан сўнг бачадонга тўлиқ жойлашиб олади. Унгача ҳомила қовуқ соҳасида бўлади. Кўнгил айниши, қусиш, аксириш каби жараёнлар юз берганда ҳали мустаҳкам жойлашиб улгурмаган ҳомилани қўзғалиши ҳисобига белда оғриқ кузатилади.\nНима қилай? Токсикознинг олдини олиш учун овқатланишни тўғри йўлга қўйиш керак. Кун давомида хоҳишга қараб тез-тез кам-камдан овқатланиш тавсия этилади. Жасмин, асал ва янги лимон бўлагидан тайёрланган кўк чой кўнгил айнишини бартараф этади. Шунингдек, эрталаб туришдан олдин битта қуртни еб, устидан сув ичиб, ярим соатдан кейин нонушта қилинса, токсикознинг олди олинади.\nНега? Узоқ вақт жисмоний ҳаракат билан банд бўлиш ҳам бел оғриғини келтириб чиқаради. Бирдан ўриндан туриш, шошилиб ниманидир кўтариш, оғир ишни бажариш натижасада ҳали дунёга келмаган гўдак сесканиб кетади. Натижада ҳомила ҳаракатга келади ва белда оғриқ пайдо бўлади.\nНима қилай? Юқорида саналган ҳаракатлардан сақланинг. Уй юмушларини секин-аста қилинг. Чарчаганингизни ҳис қилишингиз билан дам олинг.\nБаланд пошнали туфлилар\nНега? Ҳомиладор бўлмаган пайтингизда ҳам баланд пошнали туфлилар қаддингизга салбий таъсир кўрсатади. Ҳомиладор аёллар учун эса бу ҳалокат билан тенг.\nНима қилай? Сизга баландлигилиги2 см. Бўлган кенг пошнали пойабзал тўғри келади. Бундай туфлида қаддингизни тутиб юриш шиппакларга қараганда енгилроқ бўлиши эҳтимолдан ҳоли эмас. Бу билан веналар кенгайиши (варикоз) бартараф этилади.\nO‘QING: Нега айнан пайшанба?\nСурункали буйрак хасталиклари\nНега? Сурункали буйрак хасталиклари (пиелонефрит) билан оғриган ҳомиладор аёлларда бел оғриғи кузатилиши табиий. Бу даврда буйрак икки организм учун ишлайди, фаолияти тезлашади. Натижада буйракка оғирлик тушиши, ҳомила катталашган сари эса буйракнинг сиқилиб бориши бел оғриқларни пайдо қилади.\nНима қилай? Сурункали буйрак хасталиклари билан оғриган аёллар ҳомиланинг охирги ойлигида тизза-тирсак машқини бажариб туришса, бел оғриғидан халос бўлишлари мумкин. Бу машқни имкониятга қараб, ҳар 3 соатда 15 минутдан бажариш керак. Бунда ҳомиладор аёл тиззаси ва тирсагини ерга қўйиб юриши, бирор бир юмушни бажариши, уй ишларини қилиши мумкин.\nНега? Ҳомиладорлик даврида она истеъмол қилаётган фойдали моддаларнинг кўп қисмини болага беради. Шунинг учун ҳомиладор аёл организмида таянч-ҳаракат аппарати фаолияти учун зарур бўлган баъзи моддалар етишмаслиги мумкин. Масалан, калъций. Бунинг оқибатида аёл белида, умуртқа соҳасида, бўғимларида оғриқлар сезади. Бундан ташқари, онада тиш эмалининг ейилиши, соч тўкилиши ҳам кузатилиши мумкин.\nНима қилай? Ҳомиладор аёл шифокор тавсияси асосида доимий кальций таблеткаларидан ичиб туриши, шунингдек, овқатланиш рационида кальцийга бой маҳсулотлар бўлишини назорат қилиши керак. Зардоб кальцийга бой энг фойдали маҳсулот бўлиб, ҳар куни эрталаб бир стакан оч қоринга ичилса, кунлик кальцийга бўлган эҳтиёжни қондиради.\nНега? Ҳомиладорликнинг исталган даврида ич қотиши кузатилиши мумкин. Бундай пайтда кучаниш натижасида белда оғриқ кузатилади.\nНима қилай? Қабзиятнинг олдини олиш учун шивит сувини ичиш тавсия этилади.\nТуғруққа тайёргарлик босқичида\nНега? Ҳомиладорликнинг сўнги муддатларида, яъни туғишга тайёргарлик босқичида тос суякларининг кенгайиши, ромб суякларининг очилиши натижасида бел боғриғи кузатилади.\nНима қилай? Бу таббий ҳол бўлиб, туғруқдан сўнг ўтиб кетади. Агар оғриқ жуда қаттиқ бўлса, шифокорга мурожаат қилинг.\nНега? Ҳомиладорликнинг исталган даврида кучли ҳис-ҳаяжонга берилиш, қаттиқ қўрқув, жаҳл қилиш, тушкунликка тушиш, кайфият ёмонлашуви, асабларнинг бузилиши натижасида гормонлар актив ишлай бошлайди. Гормонларнинг фаоллашуви эса бел, бўғимлар соҳасида оғриқларни пайдо қилади.\nO‘QING: Ҳомиладорликнинг 25 ҳафтаси\nНима қилай? Бундай вазиятда тинчлантирувчи ўтли йиғмалар истеъмол қилиш ҳам яхши самара беради. Асабларни тинчлантириш учун кўпроқ табиат манзараларини кузатинг. Тинч, сокин жойларда сайр қилинг. Яхши нарсалар ҳақида ўйланг. Турли машғулотлар билан банд бўлинг. Тикиш, тўқиш, расм чизиш билан шуғулланинг. Бўлажак фарзандингиз учун ўзингиз ўйинчоқлар ясанг.\nФойдали маслаҳатлар » Ҳомиладорликда бел оғриши хавфли эмасми?\nТуғруқдан кейин қоринни йўқотиш усуллари\nМуддатидан олдин туғилган бола\nСиз биологик мос жуфтликмисиз?\nЙиқилиш натижасида сут безлари жароҳатланиши мумкинми?\nЁш йигитларнинг жувонга ошиқ бўлишига сабаб нима?\nҲомиладорликнинг 39 ҳафтаси\nЦитомегаловирус инфекцияси — сабаблари, белгилалари, ташхислаш ва даволаш усуллари\nФиброз-кистоз мастопатия ташҳиси. Уни даволаш мумкинми?\nБачадон найларини боғлатишнинг зарари йўқми?\nАндропауза ёхуд эркак климакси


Мессисиз “Барса” қутурган “Бавария”га қаршилик қила оладими? | Qalampir.uz\nМессисиз “Барса” қутурган “Бавария”га қаршилик қила оладими?\nСпорт\t14 Сентябрь 2021 21:25 5748\nБугун, 14 сентябрь куни UEFA чемпионлар лигасининг 2021-2022 йилги мавсуми бошланади. Куннинг энг асосий ўйини сифатида “Барселона” ва “Бавария” учрашувини кўрсатиш мумкин. Ушбу классик қарама-қаршилик сўнгги бор 2020 йил июлда ўтказилган эди. ЕЧЛ чорак финали доирасида кечган ўйинда “Бавария” 8:2 ҳисобида зафар қучган.\n“Барселона” ҳужумидаги муаммолар\n“Барса” янги мавсумда Лионель Мессисиз ҳаракат қилади. Жамоанинг янги етакчиси бўлиши кутилган Антуан Гризманн ҳам Каталонияни тарк этди ва “Атлетико”га қайтди.\n“Бавария”га қарши ўйинда “Барселона”нинг асосий умиди Мемфис Депайдан. У жорий мавсумда 3 та учрашувда иккита гол урди. Бундан ташқари, Льюк Де Йонг жамоага олиб келинди. Бош мураббий Рональд Куман икки голландиялик футболчи билан ҳужумларни сифатли кўринишга олиб келмоқчи.\nБироқ “Барселона”да ярим ҳимоя ва ҳужум ўртасидаги боғламлар яхши йўлга қўйилмаган. “Бавария” қийинчиликка дуч келмаслиги мумкин. Чунки, аксарият голли вазиятлар Депайнинг индивидуал маҳорати эвазига ташкил этилмоқда. Уни зарарсизлантириш орқали жамоа ҳужумларини бўғиб қўйиш мумкин.\nСўнгги вақтларда “Барселона” шифохонаси доимий равишда футболчилар билан тўлиб бормоқда. Клуб лазаретидан бир неча ўйинчи жой олган. “Бавария”га қарши баҳс олдидан Мартин Брейтуэйт тиззасидаги жароҳатини янгилаб олди. Данияликнинг тикланиш вақти номаълум, лекин бир нарса аниқки, у операция қилинади. Шунинг учун ҳужумда Де Йонг пайдо бўлди. Қўшимчасига, FIFA кунларида Сержиньо Дест ҳам жароҳат олди, унинг ўрнига катта эҳтимол билан Оскар Мингеса ҳимоянинг ўнг қанотида пайдо бўлади.\nУсмон Дембеле ва Серхио Агуэро мавсум бошидан буён бирорта ўйинда майдонга тушмади ва октябрь ойининг ўрталарига қадар сафга қайтмаслиги маълум. Ансу Фати ва Филиппе Коутиньо, умумий гуруҳ машғулотларига қайтди. Бироқ уларнинг майдонга тушишлари сўроқ остида.\n“Бавария”га қарши ўйинда Куман схемаси ўзгарадими?\n2020-2021 йилги мавсумда Рональд Куман кучли рақиблар билан ўйинларда мунтазам равишда учта марказий ҳимоячидан фойдаланган. Бу билан “Барселона” учун анъанавий 4-3-3 тактикаси йўққа чиқди. Бироқ, мавсум охиридаги омадсизлик ва раҳбариятнинг ҳимоявий ўйин услубидан норозилиги сабабли каталонияликлар 2021-2022 йилги мавсумнинг барча расмий ўйинларини 4-3-3 да ўтказди. Жерар Пике жароҳатдан тузалиб, сафга қайтгани учун, “Барселона” 5-3-2 тактикасини қўллаш эҳтимоли катта. Пикега ҳимоя марказида Рональд Араухо ва Эрик Гарсия ёрдам беради.\nШундан келиб чиқиб, Мюнхен клуби бош мураббийи Юлиан Нагельсманн “Барселона” ҳақида ўз фикрларини айтиб ўтди:\n“Агар “Барселона” таркибдаги футболчиларидан келиб чиқиб, 3-5-2 тактикасидан фойдаланганида яхшироқ натижаларга эришган бўларди”.\n“Бавария”ни сафар учрашувларида тўхтатиб бўлмаяпти\nМюнхенликлар учун мавсум оғир учрашувлар билан бошланди. Дастлабки турларда клуб асосий рақобатчилар ҳисобланган “Боруссия Дортмунд” (3:1), “Лейпциг” (4:1) каби жамоалар билан баҳс олиб борди ва ғалаба қозонди.\nУшбу жамоалар “Бавария”га қарши деярли тенг ўйин намойиш этди ва тўпга эгалик қилиш борасида ҳам қолишмади. Бироқ якунда Мюнхеннинг бўронли ҳужумлари олдида ожиз қолди. Табиийки, “Бавария”нинг асосий қуроли бу Роберт Левандовски. Лева клуб ва терма жамоа сафида саккиз учрашув ўтказиб, 11 та гол урди.\n“2:8 эффекти”. “Бавария” руҳий устунликка эга\nЎйиндан олдинги матбуот анжуманида, 2020 йилги Чемпионлар лигаси чорак финалида содир бўлган 2:8 ҳисобидаги ўйин ҳақида кўплаб саволлар берилди. Ўша учрашувга бир йилдан кўпроқ вақт тўлди. Лекин таркибдаги аксарият футболчилар ҳамон ўз жамоаларида тўп сурмоқда.\nТабиийки, “Барселона” ўз маухлислари қаршисида кучли босимга дуч келади. Қўшимчасига, Лео Месси клубни тарк этди. “Бавария”нинг сўнгги ўйинлардаги сермаҳсуллиги ҳам каталонияликлар ҳимоя чизиғи учун муаммо туғдиради, албатта.\nБироқ, немис клуби дарвозабони Мануэль Нойер ушбу фикрларни инкор этди:\n“Биз 2:8 ҳисобида мағлуб бўлган жамоага қарши ўнамаймиз, балки янги жамоа рақибимиз бўлади. Месси кетганидан сўнг, бошқа ўйинчилар кўпроқ масъулиятни ўз зиммаларига олади”.\nБугунги ўйинда, Кингсли Коман ва Корентин Толиссо “Бавария”га ёрдам бера олмайди.\nЭслатиб ўтамиз, “Барселона” – “Бавария” учрашуви Тошкент вақти билан 23:45 да “Камп Ноу” стадионида бўлиб ўтади.\nБарселона ЕЧЛ Бавария Куман Нагельсманн\n26 Май 22:29 48694\n27 Май 21:29 37549\n26 Май 20:06 33688\n27 Май 11:09 33296\n28 Май 15:57 27466


"Машъал" академияси ёпилди / CHAMPIONAT.asia\nТеглар : машъал академия Машъал\nМамлакатимиздаги энг биринчи футбол академияси ўз фаолиятини тўхтатган кўринади.\nБизгача етиб келган маълумотларга қараганда, кеча Муборак шаҳридаги "Машъал" футбол академияси вақтинча ёпилган. Академияда таҳсил олаётган ёш футболчилар ва мураббийларга уйларига жавоб бериб юборилди ва академия номаълум муддатга ёпиб қўйилди. Бунинг сабаби "Машъал" ҳисоб рақамида пул йўқлиги билан изоҳланяпти.\nСир эмас "Машъал" футбол академияси бир қатор футболчиларни тарбиялаш орқали ном қозонган. Бугунги кунда "Ростов" сафида ўзининг ажойиб ўйинларини намойиш этаётган Элдор Шомуродов ҳамда ўтган мавсум "Ал Шаржа" билан БАА чемпионлигини қўлга киритган Отабек Шукуров ушбу академия тарбияланувчилари ҳисобланади. Албатта, шундай таълим масканининг ўз фаолиятини тўхтатиб қўйиши жуда ачинарли ҳолат.\n"Машъал" бош мураббий сифатида Зоир Тўрақуловни рўйхатдан ўтказди 10


Очилбой Раматов: Нурафшон шахрига метро катнови йулга куйилади – КУН УЗ\nГлавная / Сиёсат / Очилбой Раматов: Нурафшон шахрига метро катнови йулга куйилади\n21.02.2020\tСиёсат Comments Off on Очилбой Раматов: Нурафшон шахрига метро катнови йулга куйилади 34 Показы\nТошкент вилояти маркази Нурафшон шахри Тошкент шахри билан метро оркали богланади. Бу хакда бош вазирнинг биринчи уринбосари Очилбой Раматов Тошкент вилояти хокимлиги мажлислар залида утказилган йигилишда айтиб утди.\n19 февраль куни Нурафшон шахрида – вилоят хокимлиги мажлислар залида Узбекистон Республикаси Президентининг маслахатчиси Шерзод Кудбиев, Бош вазирнинг биринчи уринбосари Очилбой Раматов, Бош вазир уринбосари Жамшид Кучкоров иштирокида йигилиш утказилди.\nЙигилишда давлат рахбарининг Тошкент вилоятига утган йил июнь ойида килган ташрифида берилган топширикларнинг ижросини бориши, худудни 2020 йилда ижтимоий-иктисодий ривожлантиришнинг долзарб масалалари танкидий-тахлилий мухокама килинди.\nКун тартибидаги масалалар буйича дастлаб Президент маслахатчиси Шерзод Кудбиев сузга чикиб, давлат хокимияти органлари рахбарлари, энг аввало, халк ишончи ва мехрини козониши шартлиги, бу – уларнинг фаолиятига бахо беришнинг энг асосий мезони эканини таъкидлади. Президент маслахатчиси, шунингдек, топшириклар натижадорлиги буйича бошка устивор жихатларга алохида тухталди.\nЙигилишда ташкилий масала курилди – Тошкент вилояти хокимига иккита янги уринбосар; Тошкент вилояти Махалла ва оилани куллаб-кувватлаш бошкармаси бошлиги, унинг уринбосарлари тайинланди.\nТошкент вилояти хокимига янги уринбосарлар тайинланди\nКун тартибидаги масалалар буйича Бош вазирнинг биринчи уринбосари Очилбой Раматов нутк сузлади. У давлат рахбари томонидан берилган топширик ва вазифаларнинг ижроси юзасидан худудлар кесимида фикр билдирди. Вилоятнинг маъмурий маркази – Нурафшон шахрини замонавий шахарсозлик андозаларига мос равишда барпо этишда йул куйилаётган камчиликлар, сусткашликлар, уларнинг сабаблари юзасидан уз мулохазаларини баён килди.\n«Якин истикболда Нурафшон шахрига метро катнови йулга куйилади. Шунингдек, инфраструктурани ривожлантириш масалалари буйича айни пайтда вилоят хокимлиги билан катъий иш олиб бораяпмиз. Ичимлик суви, йул курилиши, коммуникация ва канализация тармокларини куриш буйича катта хажмдаги ишлар жадал давом этмокда», дея Очилбой Раматовнинг сузларини келтирмокда Тошкент вилояти хокимлиги матбуот хизмати.\nШунингдек, Бош вазир уринбосари Жамшид Кучкоров суз олиб, Узбекистон миллий иктисодиётида Тошкент вилоятининг тутган алохида урни, нуфузи буйича фикр билдирди.\n«Хеч бир муболагасиз айтиш керакки, мамлакатимизнинг миллий иктисодиёти – Тошкент вилояти иктисодиётининг ривожланишида акс этади. Шу пайтгача давлатимиз рахбарининг топшириги ва курсатмалари билан амалга оширилган ишларнинг мароми худуд потенциалига нисбатан олганда коникарли деб булмайди. Янги тайинланган рахбарлар вилоят хокими атрофида махкам жипслашиб, ишни ташкил килса, уйлайманки, натижа янада юксакрок булади», деди у.\nКун тартибидаги масалалар буйича Тошкент вилояти хокими Рустам Холматов фикр билдириб, худудда конун устуворлиги, Президент карор ва фармонлари, топширикларини сузсиз ижро этиш буйича амалга оширилаётган ишлар тугрисида гапирди.\n«Президент маслахатчиси, Бош вазир уринбосарлари, янги ташкил этилган вазирлик рахбарининг вилоятимизга ташриф буюриб, худудда амалга оширилаётган ишларга алохида эътибор, муносиб бахо бераётгани, вилоят хокимлиги мамлакатимиз микёсида энг етук ижрочи кадрлар билан кучайтирилгани айни муддао булди. Биз Ватан, давлат рахбари, эл-юрт олдида тула масъулиятни уз зиммамизга олиб, вилоятни республикамиздаги энг ривожланган худудга айлантириш буйича бор куч ва имкониятимизни сафарбар этамиз», деган вилоят хокими.\nСледующая Месси «Барса»даги ички можаро, ЕЧЛ голиблиги учун турт даъвогар ва Роналду хакида\nАндижон вилояти Кургонтепа тумани Султонобод шахарчасида яшовчи ёш тадбиркор Рахмонберди Рахимбердиевнинг уч сотих томоркаси бор. …


Фарғонада намойишларга йўл берилмади\nМарғилондаги “Ўтюраклар” клуби раҳбари Мўътабар Тожибоеванинг сўзларига қараганда, бу намойишлар вилоят ва туманлар марказларида соат 10 да бошланиши керак эди.\n“Аммо шу куни соат эрталаб соат 8 ларда вилоят ички ишлар бошқармаси жамоат тартибини сақлаш бўлими бошлиғи подполковник Рустам Абдуллаев менга қўнғироқ қилиб, бир соатгина суҳбатлашиш мақсадида бошқармага чақирди. Мени у ердан ҳеч қаерга чиқармасдан, кеч соат 18.30 гача олиб ўтиришди”, - деди М.Тожибоева.\nР.Абдуллаевнинг “Озодлик” мухбири билан суҳбатда айтишича, ҳақиқатан ҳам М.Тожибоева бошқармага чақирилган. Унга Қирғизистондаги воқеалар эслатилиб, рухсатсиз намойишлар Ўзбекистонда ҳам нотинч вазиятни юзага келтириши мумкинлиги, митинг ва норозилик чиқишлари ўтказишнинг қонуний жиҳатлари тушунтирилган.\nИнсон ҳуқуқлари ҳимоячиларининг таъкидлашича, 29 март куни эрталабдан намойиш ўтказилиши олдини олиш учун вилоятдаги барча туманлар марказларида назорат кучайтирилган. Хусусан, шундай ҳолат Риштон туманида ҳам кузатилган.


Коронавируснинг янги штамми кўпроқ ўлимларга сабаб бўладими? | Qalampir.uz\nКоронавируснинг янги штамми кўпроқ ўлимларга сабаб бўладими?\nСаломатлик\t06 Январь 19:31 11685\nБуюк Британияда пайдо бўлиб, бугунгача 41 мамлакатга ёйилишга улгурган коронавируснинг янги штамми ҳақиқатан ҳам аввалгисига қараганда хавфлими? У олдингисига қараганда кўпроқ ўлимларга сабаб бўлиши ростми? Ушбу саволларга Коронавирусга қарши курашиш штаби аъзоси Ботир Қурбонов жавоб берди.\n“Мутацияга учраган янги турдаги коронавирус Буюк Британияда кенг тарқалмоқда. Британия қироллиги бўйлаб чекловлар эълон қилинган, лекин одамлар орасидаги контакт тўлиқ узилмагани туфайли янги турдаги вирус тез тарқалиб кетган. Дастлаб вируснинг янги штамми Дания, ЖАР ва Австралияда аниқланган эди.\nЎзбекистон 2020 йилнинг 21 декабридан Британия ва янги штамм аниқланган бошқа 8 та мамлакатлар билан авиақатновларни тўхтатган”, дейди Ботир Қурбонов.\nМутахассисга кўра, вирус мутацияга учраш оқибатида янги тури пайдо бўлган. Унинг мутацияга учрашига одамлар ўртасидаги контактлар узилмай қолгани ва кўпчилик карантин қоидаларига риоя қилмай қўйгани сабаб бўлиши мумкин.\n“Сентябрда аниқланган янги штамм Лондонда шу қадар тез тарқалдики, бугун пойтахтда коронавирус юқтирганларнинг 65 фоизида айнан мутацияга учраган коронавирус аниқланган. Маълум қилинишича, янги вирус олдингисидан 70 фоизга юқумлироқ бўлиши мумкин.\nВирус мутацияга учраши янгилик эмас. Уханда тарқалган коронавирус мутацияга учраб, февралда янги штамм Европада жуда кенг тарқалиб кетганди. Бутун дунё бўйлаб вируснинг айнан мана шу тури энг кенг тарқалди. Ёзда аввал Испанияда дам олаётган сайёҳларда аниқланган ва кейинчалик кенг тарқалган А222V турдаги коронавирус ҳам мутацияга учраганди.\nИммунитети суст бўлган одамнинг танасига тушган коронавирус ривожланиб, мутацияга учраши оқибатида янги турдаги вирус пайдо бўлиши мумкин. Бу вирус олдингисига қараганда кўпроқ ўлимларга сабаб бўлиши исботланмаган”, дейди Қурбонов.\n2019 йилнинг декабрь ойида Хитойнинг Ухан шаҳрида тарқалган янги турдаги коронавирус 2020 йилнинг 15 март куни Ўзбекистонга етиб келди. Хўш, коронавируснинг навбатдаги штамми мамлакат чегараларини босиб ўтмаслиги учун қандай чоралар кўрилмоқда. Ботир Қурбонов бу ҳақда шундай дейди?\n“Янги штаммнинг Ўзбекистонга кириб келишининг олдини олиш мақсадида чет элдан кириб келаётган фуқароларни кўрикдан ўтказиш, экспресс усулида антиген тест синамалари ўтказиш, шифохоналарга жойлаш, карантинга олиш ва мулоқотда бўлганларни изоляция қилиш тадбирлари давом эттирилмоқда.\nДастлабки штаммдаги коронавирус инфекциясида бўлгани каби бу штаммда ҳам ниқоб тақиш, ижтимоий масофани сақлаш, шахсий гигиена қоидаларига қатъий риоя этиш, қўлларни антисептиклар билан зарарсизлантириш энг самарали усуллар ҳисобланади. Шунингдек, агар зарурат бўлмаса чет мамлакатларга чиқиш, турли йиғинларни ташкил этиш ва иштирок этишдан тийилган маъқул”.\nКоронавирус янги штамми\n10 Июнь 15:45 42046\n10 Июнь 20:28 33888\n11 Июнь 19:00 26268\n12 Июнь 01:20 21284


Хитой Ўзбекистонда 1000 киши ишлайдиган тўқимачилик корхоналари қуради - 25.04.2019, Sputnik Ўзбекистон\nХитой компанияси Қашқадарё ва Тошкентда 1000 киши ишлайдиган корхоналар қуришга тайёр. 25.04.2019, Sputnik Ўзбекистон\nХитой компанияси Қашқадарё ва Тошкентда 1000 киши ишлайдиган корхоналар қуришга тайёр.\nТОШКЕНТ, 25 апр – Sputnik. Хитойнинг йирик халқаро корпорацияси Қаршқадарё ва Тошкент вилоятларида тўқимачилик корхоналари қурмоқда, деб хабар қилди ЎзА.\n2017 – 2017 йилларда “Jinsheng Group” Қашқадарё вилоятида умумий қиймати 109 миллион доллар бўлган юқори технологияли тўқмачилик мажмуаси қуриб битказди. Корхонада 700 киши ишлайди.\nАйни дамда ушбу лойиҳанинг иккинчи ва учинчи босқичлари амалга оширилмоқда. Унда 100 миллион доллар эвазига Қашқадарё вилоятида замонавий тўқимачилик мажмуаси қурилади.\nКорхона 2020 йилнинг биринчи сорагида ишга туширилиши режалаштирилган. Унинг умумий қуввати 15 000 тонна аралаш ип ва 10 миллион метр квадрат матолар.\n13 Феврал 2019, 11:38\nJinsheng Group делегациясининг Ўзбекистонга бўлган ташрифи давомида “Ўзтўқимасаноат” ва Тошкент ҳамда Қашқадарё вилоятлари ҳокимиятларида музокаралар бўлиб ўтди.\nХитой компанияси 2019 – 2022 йиллар давомида Қашқадарё ва Тошкент вилоятлари ҳудудида пахта-тўқимачилик кластерини ишга туширишга тайёр эканини маълум қилди.\n“Jinsheng Group” – бу тўқимачилик соҳасига ихтисослашган, бир неча корхонадан иборат ишлаб чиқариш гуруҳидир. Унинг таркибига 77та компания киради. Компаниялар Германия, Швейцария, ХХР ва бошқа давлатлар ҳудудларида жойлашган. Уларнинг йилик умумий обороти 3 миллиард долларни ташкил қилади.


Ўқилганини билдириш шарт бўлмаган гап – nurullohuz.com\n2 Comments on Ўқилганини билдириш шарт бўлмаган гап\nАзиз 21.05.2016 at 08:48\nБугун укиб тугатдим асарни. Аёлим бошка миллатли булса хам, унга унинг тилида таржима килиб укиб бердим. Мен хам, аёлим хам жуда катта таасуротда колдик.\nАсад 22.05.2016 at 09:17\nАсарингиз Дин, Ватан, Миллат тараққиёти йўлидаги харакатларимизга озми кўпми туртки беради деб ўйлайман. Аллох рози бўлсин, мехнатингиз, қаламингиз сизни савобларга эриштирсин, деб қоламан.


Politico: АҚШ Киевга ракета тизимларини етказиб беришни истамади\nАҚШ расмийлари Украинага юқори аниқликдаги узоқ масофага учувчи ракета тизимларини етказиб беришни истамаяпти. Бу ҳақда Politico нашри аноним манбаларга таяниб хабар берди.\nНашр суҳбатдошларининг фикрича, бу Вашингтоннинг тизимлардан Украина томонининг Россия ҳудудига зарбалар беришда фойдаланиши эҳтимолидан қўрқиши билан боғлиқ, бу эса можаронинг кескин кучайишига таҳдид солмоқда.\nГап, хусусан, ўқ отиш масофаси 300 километргача бўлган замонавий Америка HIMARS тизимлари ҳақида бормоқда. Киевга кўра, бу тизимлар Украинага Россия оғир артиллериясини масофа ва бузғунчи кучи бўйича ортда қолдиришга ёрдам беради, бу эса асосан уруш натижасини аниқлай олади.\nНашрнинг ёзишича, сўнгги ойларда Қўшма Штатлар Украинага иттифоқчилар омборларида сақланадиган эски совет ракета комплексларини етказиб берган, бироқ Киев Американинг замонавийроқ қуролларини олишни кутмоқда.\nШу ҳафта Пентагоннинг расмий вакили Украинага замонавий ракета артиллериясини етказиб бериш масаласига изоҳ берди. У Вашингтоннинг HIMARSни Киевга жўнатиш режаларини тасдиқламади ёки инкор этмади ва АҚШ «украиналиклар билан уларга керак бўлган маблағлар ҳақида доимо гаплашиб туришини» айтди.\nРоссия босқинининг бошидан бери Қўшма Штатлар Украинага деярли 4 миллиард доллар ҳарбий ёрдам кўрсатди.\nМосква Украинага қурол етказиб берилишини танқид қилиб, улар тинчлик музокараларига ҳисса қўшмаслигини даъво қилмоқда.


Шоҳжаҳон Эргашев мухлисларга сюрприз тайёрлади (фото)\n10 июнь, 2017, 21:33 3154\nПрофессионал боксдаги ўнинчи жангини Флойд Мэйвезер академиясида ўтказадиган Шоҳжаҳон Эргашев мухлислари учун ажойиб янгилик тайёрлади.\nШоҳжаҳон жанг олдидан рингга бўйнига тасбеҳ осган ҳолда кўтарилар эди. Кейинроқ ўзбек боксчиси дўппи кийиб кўриниш берди.\nНокаутчи Шоҳжаҳон рақиб билан кўз уриштирди (фото)\nЕнгилмас боксчимиз SPORTS.uz ахборот порталига мухлислар учун сюрприз тайёрлаганини маълум қилди.\n- Мен ўзбеклигимдан фахрланаман, - дейди Шоҳжаҳон Эргашев. - Шунинг учун боксчилар рингга кўтарилиш олдидан кийиб чиқадиган халатини миллий мато - беқасамдан тиктирдим. Ота-боболаримиз беқасам тўн кийган. Бу мени руҳимни ва кайфиятимни кўтаради.\nШоҳжаҳон қўли синганига қарамай, жангни бекор қилиш таклифидан воз кечди ва бугун тожикистонлик Суннатулло Раҳматуллаев билан жанг қилади.\nЖанг олдидан жараён акс этган суратларни томоша қилинг:\nSPORTS.uz ахборот портали Шоҳжаҳон Эргашев ва Улуғбек Ҳақбердиевларнинг жанг олдидан бўлаётган тайёргарлик жараёнларидан хабар узатиб турган яна бир профессионал боксчи Лазизбек Узоқовга ўз миннатдорлигини билдиради.


“UzAirways” Москвадаги аэропорт ўзгариши сабабини тушунтирди - 26.05.2021, Sputnik Ўзбекистон\n“Uzbekistan Airways” авиакомпанияси бозордаги мавқеини мустаҳкамлаш учун Домодедово аэропорти билан ҳамкорликни тиклашга қарор қилган. 26.05.2021, Sputnik Ўзбекистон\nТОШКЕНТ, 26 май — Sputnik. “Uzbekistan Airways” миллий авиакомпанияси бозордаги мавқеини мустаҳкамлаш учун Москванинг Домодедово аэропорти билан ҳамкорликни тиклашга қарор қилди. Бу ҳақда компания матбуот хизмати Sputnik мухбирига маълум қилди.“UzAirways” вакилининг маълум қилишича, Домодедово аэропорти кўпроқ боғловчи рейслар имконини беради ва авиакомпания йўловчилари у ердан кейинги манзил сари йўл олишлари мумкин. Бу танлов учун таъсир қилган яна бир омил бу Домодедово аэропорти базасида кўплаб йирик авиакомпаниялар борлигидир. Аниқлик киритилишича, ҳозир авиакомпаниялар ўртасида рейсларнинг қўшма тижорий эксплуатацияси ва ташиш ҳужжатларини ўзаро тан олиш тўғрисида бир нечта битим ишлаб чиқилмоқда.“Домодедово аэропорти билан ҳамкорлик “Uzbekistan Airways” йўловчилари учун янада қулай шароитлар яратиш имконини беради”, - дея маълум қилди компания вакили.Аввалроқ “Uzbekistan Airways” авиакомпанияси 15 июндан бошлаб Москванинг Домодедово аэропортидан парвозларни тиклаши маълум бўлган эди. Компаниянинг Внуковога охирги рейси жорий йил 14 июнь куни амалга оширилади.\nuzbekistan airways, аэропорт\n© Sputnik / Виталий Белоусов / Фотобанкка ўтишАэропорт Домодедово\n“Uzbekistan Airways” авиакомпанияси бозордаги мавқеини мустаҳкамлаш учун Домодедово аэропорти билан ҳамкорликни тиклашга қарор қилган.\nТОШКЕНТ, 26 май — Sputnik. “Uzbekistan Airways” миллий авиакомпанияси бозордаги мавқеини мустаҳкамлаш учун Москванинг Домодедово аэропорти билан ҳамкорликни тиклашга қарор қилди. Бу ҳақда компания матбуот хизмати Sputnik мухбирига маълум қилди.\n“UzAirways” вакилининг маълум қилишича, Домодедово аэропорти кўпроқ боғловчи рейслар имконини беради ва авиакомпания йўловчилари у ердан кейинги манзил сари йўл олишлари мумкин.\nБу танлов учун таъсир қилган яна бир омил бу Домодедово аэропорти базасида кўплаб йирик авиакомпаниялар борлигидир.\n13 Апрел, 09:36\nАниқлик киритилишича, ҳозир авиакомпаниялар ўртасида рейсларнинг қўшма тижорий эксплуатацияси ва ташиш ҳужжатларини ўзаро тан олиш тўғрисида бир нечта битим ишлаб чиқилмоқда.\n“Домодедово аэропорти билан ҳамкорлик “Uzbekistan Airways” йўловчилари учун янада қулай шароитлар яратиш имконини беради”, - дея маълум қилди компания вакили.\nАввалроқ “Uzbekistan Airways” авиакомпанияси 15 июндан бошлаб Москванинг Домодедово аэропортидан парвозларни тиклаши маълум бўлган эди. Компаниянинг Внуковога охирги рейси жорий йил 14 июнь куни амалга оширилади.


03 июл 2022, Тошкент вақти: 22:44\n"Туркистон" мажмуаси Ички ишлар вазирлиги ва Оқсаройдан бир хил масофада жойлашган\nЎтган ҳафта Тошкентда қаттиқ қўриқланадиган давлат резиденцияси ҳудудида фаҳш билан шуғулланган прокуратура, МХХ ва бошқа тузилмалар ходимлари қўлга олингани айтилмоқда. Бу ҳақда хабар тарқатган Узметроном нашрига кўра, Ички ишлар вазирлигига яқин жойлашган “Туркистон” (собиқ “Шелковичная”) мажмуасига Миллий Хавфсизлик Хизмати уюштирган махсус рейд натижасида жами 32 киши ушланган. Озодлик манбаси бу хабарни тасдиқлаб, мазкур рейдни МХХ раҳбарияти тарафидан президент маъмурияти бошлиғи Зелимхон Ҳайдаровга қарши ҳаракат, дея атади.\nУзметроном эълон қилган хабарда давлат тасарруфидаги “Туркистон” (собиқ “Шелковичная”) резеденциясига Миллий Хавфсизлик Хизматига доир ниқобли гуруҳ рейд уюштирган. Махсус амалиёт натижасида Тошкент марказида, Ўзбекистон Ички ишлар вазирлиги ҳамда президентнинг Оқсарой қароргоҳига яқин жойлашган мажмуа ҳудудидаги коттежларда фоҳишалар билан айшу ишрат қилаётган прокуратура, МХХ ва бошқа идоралар ходимлари қўлга олинган. Жами қўлга олинган 32 киши Ички ишлар вазирлигига олиб борилган, дейди ҳокимият идораларидаги ишончли манбаларига таяниб нашр муҳаррири Сергей Ежков.\n“Булар прокуратура ва конторанинг (МХХнинг, демоқчи-таҳр.) ўрта миёна даражадаги одамлари бўлган. Улар ўз хизмат ваколатларидан фойдаланган ҳолда резиденцияга кириб, айшу ишрат қилишган. Лекин бу ёпиқ объект ҳисобланади. Гап Рашидовнинг собиқ резиденцияси ҳақида кетяпти, унинг олдида “Шелковичная” (ҳозирги “Туркистон”) меҳмонхонаси бор. Мажмуанинг ўзи эса баланд девор ортида, қарағайзор ичида Рашидовнинг собиқ резиденцияси бор, ичида коттежлар бор. Рейд ўша ерда бўлиб ўтган”, дейди Ежков.\nУзметроном мақоласида “Туркистон” мажмуаси ҳудудида уй қамоғига олинган юқори даражали амалдорларни сақлаш учун махсус коттежлар қурилгани ёзилади.\nРейд нишони Зелимхон Ҳайдаров\nНашр хабарида Оқсарой қароргоҳига яқин жойлашган мазкур мажмуанинг президент маъмурияти раҳбари Зелимхон Ҳайдаров ваколатлари доирасида экани инобатга олинса, ниқобли гуруҳ ёрдамида амалга оширилган махсус амалиётнинг асл нишони ҳам президентнинг кўп йиллик сафдоши бўлиши мумкинлигига шама ҳам қилинади.\nОзодликнинг Ўзбекистон ҳокимият идораларига яқин манбаси шанбага ўтар кечаси Тошкентнинг Юнус Ражабий кўчасида жойлашган “Туркистон” давлат резиденцияси ҳудудида рейд амалга оширилганини тасдиқлади. Бу манба ҳам амалиётдан асл мақсад “Зелимхоннинг мавқеига зарба бериш” бўлган, дея иддао қилди.\n“Зелимхон Ҳайдаров билан МХХ раиси Рустам Иноятовнинг муносабатлари эскитдан яхши бўлмаган. Лекин, айниқса, сўнгги бир йил ичида иккаласи қирпичоқ бўлишяпти. Улар бир неча масалада чиқиша олмаган. Энг сўнгги зиддият кадрлар масаласида чиқди. Ўтган йили Зелимхон ўз одамини юқори амалга тайинлатмоқчи бўлганида, Иноятов қайтариб юборган. Зелимхон ҳам бўш келмасдан, жуда нуфузли канали орқали Иноятовга босим ўтказиб, ўз одамининг юқори лавозимга тайинланишига эришди. Шундан кейин иккаласининг ўртасида қарама-қаршилик янада кескинлашди. “Туркистон”да бундай айшу ишратлар доим бўлиб келган, ўзи МХХчиларнинг паккасику бу резиденция. Шу пайтгача ҳеч ким индамасдан келди, бирданига кимгадир керак бўлиб қолди бу нарса. Чунки резиденция Зелимхоннинг ваколатида”, дея иддао қилди Озодлик манбаси.\n"Туркистон" резиденцияси ҳудудидаги коттежлардан бирида Гулнора Каримова сақланаётгани айтилмоқда\n“Бу коттежлардан бирида икки йилдан бери президентнинг қизи Гулнора Каримова сақланмоқда. Яқингача МХХ раисининг собиқ биринчи ўринбосари Ҳаёт Шарифхўжаевнинг манзили ҳам шу коттежлардан бири эди”, дейди Озодлик манбаси.\nҲокимият йўлакларидаги гап-сўзлардан яхши хабардор Узметроном нашри қаттиқ қўриқланадиган давлат резиденцияси ҳудудида “гуруҳли фаҳшбозлик”нинг аниқлангани Зелимхон Ҳайдаровнинг ўз лавозимидан кетишига олиб келмаса-да, унинг мавқеига, қолаверса ҳокимиятнинг турли қатламларидаги одамларига жиддий путур етказишига олиб келишини тахмин қилади.\n“Туркистон” резиденцияси Тошкентнинг қоқ марказида Оқсарой ва Ички ишлар вазирлигидан бир хил масофада жойлашган.


МХДҚ Бишкекнинг собиқ мери Азиз Суракматов ва унинг қариндошларининг активларини 50 миллион долларга баҳоламоқда\nМиллий хавфсизлик давлат қўмитаси Бишкекнинг собиқ мери Азиз Суракматовни ҳибсга олиш тафсилотлари ҳақида хабар берди. У тижорат бинолари ва кўп қаватли турар-жой бинолари қуриш учун муниципал ерларни сотиш бўйича коррупция схемасини яратишда гумон қилинмоқда.\nЭкс-мер коррупция ва ноқонуний бойиш фактлари билан ҳибсга олинган.\nТергов маълумотларига кўра, ушбу схема бўйича мерия расмийлари ва йирик қурилиш компаниялари вакиллари иштирок этган. Суракматов, Миллий хавфсизлик давлат қўмитаси, ўз лавозимидан ноқонуний бойитиш мақсадида ва коммунал хизмат манфаатларига зид равишда фойдаланган.\nДепартаментнинг таъкидлашича, ноқонуний равишда сотиб олинган шаҳар участкаларини рўйхатдан ўтказиш учун собиқ ҳоким уйларни қуриш ва қурилиш қоидаларидан четга чиқиб қурилган объектларни фойдаланишга топшириш учун рухсат олиш учун назорат қилувчи органлар ходимларига босим ўтказган.\n«Ушбу коррупция схемаси натижасида Азиз Суракматов ва унинг яқин қариндошларининг активлари, ўртача даромад бўлмаган тақдирда, кескин ўсди, улар 50 миллион доллардан ошди», — дейилади Миллий хавфсизлик давлат қўмитасида.\n26 май куни Суракматов ҳибсга олинган ва Миллий хавфсизлик давлат қўмитаси ҳибсхонасига жойлаштирилган. Ҳозирда тергов ҳаракатлари олиб борилмоқда.\nАзиз Суракматов 2018-2020 йилларда шаҳар ҳокими сифатида ишлаган. Ўтган октябрь ойида мамлакатда ҳукумат алмашгандан сўнг, у жамоат олдида кўринмади, аммо кейинчалик иш жойига келди. У 20 октябрь куни истеъфога чиқди.


92-мактабдаги ижодий учрашув » MUZAFFAR.UZ\nТошкент шаҳар, Шайхонтоҳур туманидаги 92-умумий ўрта таълим мактабида ёзувчи ва шоирлар билан ижодий учрашув ўтказилди. Мактабнинг ижодий-маданий ишлар бўйича тарғиботчиси, таниқли шоира - Ҳалима Аҳмедованинг ташаббуси ва таклифига кўра мактабга Ўзбекистон Ёзувчилар уюшмаси аъзоси, шоира, "Халқ сўзи" газетасининг ходими - Адиба Умирова; Ўзбекистон Ёзувчилар уюшмаси аъзоси, шоир - Мирзо Карим ва "Тонг юлдузи" газетасининг бўлим муҳаррири, шоир - Ахтамқули Каримов ташриф буюришди.\nТадбирда ижодкорлар ўзларининг шеърларини ўқиш билан бир қаторда ўқувчиларни китоб мутолаа қилишга чорлашди ва ўз ҳаётий тажрибаларини мисол қилиб келтиришди. Ижодий учрашув якунида мактабдаги фаол ижодкорларга Ўзбекистон Ёзувчилар уюшмаси томонидан тақдим этилган китоблар ва мактаб маъмуриятининг "Фахрий ёрлиқ"лари топширилди. 92-умумий ўрта таълим мактабининг директори - Гўзал Алимуҳамедова ижодкорларга ўз миннатдорчилигини билдириб, дил сўзларини баён қилди.\nИжодий учрашувда мактаб директорининг маънавий-маърифий ишлар бўйича ўринбосари - Муқаддам Абидова; мактабнинг география фани ўқитувчиси - Шоҳидахон Яхъяева; журналист ва ёзувчи - Музаффар Муҳаммадназар ҳамда мактаб ўқувчилари иштирок этишди.\nМазкур ижодий учрашув акс этган видеоёзувни тўлиқ ҳолда томоша қилишингиз мумкин.\nЯнгиликлар / Дилбар суҳбат\nХонбиби Ҳиммат қизи билан ижодий учрашув\nЗулфия Мўминова "Ижодий учрашув" кўрсатувида\nКарим Баҳриев билан ижодий учрашув\n«БОЛАГА КИТОБ БЕРИНГ»\nТаниқли шоира - Зулфия Мўминова билан ижодий учрашув


Путиннинг кенжа қизи сунъий интеллект бўйича Россия илмий лойиҳаларига бошчилик қилади\n19 май 2021, Тошкент вақти: 08:43\nПутиннинг иккинчи қизи экани айтиладиган Катерина Тихонова россиялик олигарх Кирил Шамаловнинг хотини.\nРоссия президенти Владимир Путиннинг кенжа қизи Катерина Тихонова Ломоносов номидаги Москва давлат университети (МДУ) ҳузуридаги Сунъий интеллект ва интеллектуал тизимлар бўйича истиқболли тадқиқотлар институтига раҳбарлик қилади.\nБу ҳақда Россия матбуоти МДУ ректори Виктор Садовничийнинг 20 январь кунги илмий кенгашда айтган гапига таяниб хабар қилди.\nКатерина Владимировна Тихонова ҳозиргача «Миллий интеллектуал тараққиëт» жамғармаси бош директори лавозимида ишлаган.\n2014 йили Reuters ва Bloomberg агентликлари ўтказилган журналистик суриштирув натижасида Катерина Тихонованинг Путиннинг кенжа қизи экани аниқланганини хабар қилган эди.\nҲозирга қадар на Путин, на Тихонова бу хабарларни инкор қилган эмас.


Ҳикоя: Ҳаёлларидан уялиб қолган устоз - 29 Января 2020 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nВторник, 18.02.2020, 19:16\nГлавная » 2020 » Январь » 29 » Ҳикоя: Ҳаёлларидан уялиб қолган устоз\nСайёра Шаҳризодага мактуб ёзаяпти. Ёнида хаёлотга берилиб ўтирибман. Шу қизни эсласам, вужудимни аллақандай ғалати ҳислар қамраб олади. У билан боғлиқ айрим хотиралардан ҳаяжонланиб, ўзимни ноқулай сезаман…\nЁмғирли кун эди ўшанда. Мен навбатчиман. Бундай ҳолатларда мактаб навбатчисининг иши мушкулроқ — танаффус пайти болаларни ташқарига чиқариб бўлмайди. Йўлакларда ҳам тинчликни сақлаш керак.\nКатта танаффус. Шаҳризода бир дугонаси билан иккинчи қаватда, дераза ёнида суҳбатлашар, лекин кўзлари, қарамасам ҳам ҳис этяпман — мен томонда.\n— Синфга кирсаларинг бўлармиди…\nУлар олдинма-кетин синфга кирди, мен хаёлга толдим. Кўз олдимда Шаҳризода.\nБу гўзал қизнинг сирли нигоҳидан, тўғриси, ғалати ҳолатдаман. Қарашлари қалбимда ташвишлар туғдиряпти. Наҳот…\n«Йўқ, йўқ, бўлиши мумкинмас. Оқила, фаросатли қизлигидан унга ҳамма ҳавасда. Иболи. Ўқишлари ҳам аъло. Лекин…»\nКунлар ўтар, Шаҳризода ўша қизиқ одат — яширинча мен томон сирли боқишларини ҳамон ташламасди.\nКейинроқ Шаҳризода хусусида ҳаддан зиёд ўйлаётганимни пайқадим. Ҳа, ҳаддан ташқари. Қаерда бўлмай, хаёл мени беихтиёр Шаҳризода томон элтар, қаерга қарамай, гўзал сурати кўз ўнгимда. Ўзимда қандайдир ўзгариш, бошқача ҳолатни сезиб, ростдан хавотирга туша бошладим: «Худойим, бу нима аҳвол? Наҳотки… ошиқ бўлдим? Ўқувчимга? Оилали, бола-чақали ўқитувчи ўз шогирдига? Э, йўқ, нималар деяпман… А, унда уни кўриш истаги намунча кўнглингда жўш уради? Ҳамиша учрашгинг келади ўша қиз билан? Мактабга келдингми, дақиқа санаб, 11-синфга дарсинг яқинлашишини сабрсизлик билан кутасан? Синфга кирдингми, Шаҳризоданинг тароватли чеҳрасидан кўз олгинг йўқ? Нега бундай? Нима учун?»\nЎзимни маломат қиламан: «Сенга нима бўлди, Мақсуд? Ақлинг жойидами? Аҳмоқона хаёлларни йиғиштириб, ўзингни қўлга ол, у ўқувчинг!»\nБахтим экан, бир воқеа сабаб тезда ўзимни қўлга олишга эришдим. Кутилмаганда мактабда Сайёра оғриб қолди. Дўхтир чақирдик.\n— Касалхонага олиб бориш керак, — деди «Тез ёрдам»да келган шифокор. — Буйраги шамоллаган, шифохонага ётқизмасак бўлмайди.\nГангиб қолдик. Ўғилчамиз Давронни нима қиламиз? Онасиз гўдакнинг ҳоли не кечади?\nМактаб фарроши Жамила опа:\n— Давронжонни ўйламанг, — дея Сайёранинг хаста ва паришон нигоҳига қаради. — Хотиржам бораверинг, синглим. Соғайиб келганигизга қадар болага биз қараймиз.\n— Мен ва мана — Шаҳризода!..\nСайёрани шаҳар касалхонасига олиб бордик. Давронга қараш Шаҳризода ва унинг онаси зиммасида. Аввалига анча қийналишди. Онасиз қолган гўдак кўп йиғлар, инжиқлик қиларди. Лекин Шаҳризоданинг, ҳа, айниқса, Шаҳризоданинг меҳрибонлиги кор қилгандек, кўп ўтмай улар «она-бола» бўлиб кетишди.\nСоғлиғидан кўра болани ўйлаётган турмуш ўртоғим фарзандимизнинг ишончли қўлларда беозор катта бўлаётганидан беҳад мамнун. Шаҳризода ва унинг онасидан ғоят миннатдор.\nЖамила опанинг уйида ўтирибмиз. Шу вақт Шаҳризода уялинқираб:\n— Отам тўғрисида бир нарса ёзяпман, устоз, — деди.\n«Ялт» этиб унга қарадим.\n— Яхши қиласан, сингилжоним. Газетада эълон қилинган мақоланг таъсирчан чиққанди. Ҳаракат қилсанг, янада яхшироқ нарсалар ижод қилишинг мумкин. Истеъдод бор сенда. Лекин истеъдодниям тарбиялаш керак. Айтмоқчи, нима ёзяпсан отанг ҳақида?\nҚизнинг отаси аскарликда вафот этган экан. Ичи тўла андуҳ, кўзлари ғамгин. Маҳзун жилмайиб:\n— Билмадим, ҳикоя бўладими ёки қиссами… — деган эди, турмуш ўртоғи: «Мен биламан-да, — дея суҳбатга аралашди юзида табассум билан, — роман бўлади ёзганларинг. Ўқимаган қизнинг биринчи романи. Ўқимаган қиз — романнавис!»\nИлҳом хохолади. Жамила опа қошларини чимириб, куёвига юзланди:\n— Нега ўқимаган экан? Болам мактабни беш баҳолар билан тамомлади. Институтда эса… сиз ўқитасиз-да энди, ваъдага вафо қилиб.\n— Албатта, онажон. Институтга обораман бу ўқимаганни, бойиб кетганим заҳоти! — шундай деб Илҳом хотинига кўз қисиб қўйди: — Бойиб кетамиз-а, Шаҳри?..\n— Худо хоҳласа, — деди Шаҳризода жилмайган кўйи, — китобим чиқса-ю, бир жомадон қалам ҳақи олсам… Лекин китобнинг номини анчадан бери ўйлаб юрибман: «Гирмон урушининг сўнгги қурбони». — Маъқулми?\nҲайрон бўлдим: «Нима? Отаси уруш қурбони?»\nНима хаёлдалигимни дарҳол пайқаб:\n— Ҳайратга тушманг, — деди Шаҳризода. — Менинг отам урушдан анча кейин, етмиш саккизинчи йили, йигирма ёшида ҳалок бўлган. Аскарликда. Бир вақтлар тупроққа фашистлар кўмиб кетган минанинг тўсатдан портлаши натижасида.\nВужудимни ҳаяжон қамраб олди. «Ана гап қаёқда…»\n— Фақат отанг тўғрисида ёзасанми? — сўради Илҳом.\n— Йўқ, албатта. Иккинчи қаҳрамоним — онам. Ёш умрини отамнинг хаёли-хотираси билан ўтказган онажоним!\n— Учинчиси… мен? — кулимсиради Илҳом.\n— Йўқ, домлажоним… — дея менга қараркан ёш кўринди Шаҳризоданинг кўзларида.\nҲаяжонландим. «Мен? Эй, Худойим. Нимага?..»\n— Э-э унда тўртинчи экан-да шўрлик эр?\n— Йўқ, Илҳом ака, сиздан олдин болам ўтирибди навбат кутиб. Даврон ўғлим! Болажоним! — пичирлади Шаҳризода Давронни меҳр билан бағрига босаркан…\nҚишлоқдан кўчиб кетганимизга ҳам уч-тўрт йил бўлди. Бир куни Илҳом қўнғироқ қилди-ю, гап орасида:\n— Ўқимаган қиз асарини ёзиб тугатди, шекилли, энди… чизиш билан овора, — деди беғубор куларкан.\n— Чизиш билан, дейсизми?\n— Рассом ҳам бўлмоқчи чоғи. Лекин фақат сизнинг расмингизни чизади, Мақсуд ака!\n— Нима? — анграйиб қолдим. — Менинг расмимни?\n— Деворда осиғлиқ турган суратингизга тикилганча хаёл суриб ўтирган экан, ўзимни гўлликка солиб, «Бу кимнинг расми?», деб сўрасам…\nУнинг гапи мени эсанкиратиб қўйди. Кейинги гаплари қулоғимга кирмади. Аъзои баданим титраб кетди. «Қизиқ, у нега менинг расмимни чизади? Расмимни чизиб, деворга… Эй, Худо, нимага? Ҳеч ҳам тушунолмайман, намунча унинг «меҳри тушиб» қолган менга?!»\nБир неча кун гарангсиб юрдим. Юрагимни ғулғула босганди.\n«Нима учун? Шунчалик нега хаёлинг менда, Шаҳризода? Нега? Нимага ахир, сабаби не?..»\nШаҳризодадан мактуб келди. Сайёрага. Менга ва Давронга саломлар йўллабди. Ана, Сайёра жавоб ёзаяпти.\n— Сиз ҳам ёзасизми?\n— Мен? Сенинг ёзганинг…\n— Эҳ, Шаҳризода… — хаёлчан эди рафиқам. — Сиз ўз ўрнингизда ёзасиз, дадаси. Унинг қанчалар яхши кўришини биласизми?\nНогаҳон бир қалқдим:\n— Яхши кўради? Кимни?\n— Сизни-да, — деди аёлим жилмайган кўйи. — Ҳа, Шаҳризода сизни яхши кўради. Сабабини биласизми?..\nШу онда юрагимда нималар кечаётганидан мутлақо бехабар ҳолда давом этди у:\n— Сизни кўрса, биласизми кимни кўргандек бўларкан? — Отасини!\n— Отасини?! — донг қотдим.\n— Ҳа. Отасига икки томчи сувдек ўхшаркансиз. Жамила опа ҳам аллақандай бошқача қарарди сизга. Эътибор берганмисиз? Бунинг сабабини Шаҳризодадан кейинроқ билволдим.\nАёлимнинг гапларини эшитиб, мени гўё чақмоқ урди. Карахтман. Қиёфам ўзгариб кетди чоғи, Сайёра:\n— Сизга нима бўлди, дадаси? — сўради хавотирланиб.\nШаҳризода кўз ўнгимга келди. Юзимга меҳрли қарашини кўргандай бўлдим.\n«Дадамни эслатасиз, устоз!»\nБош эгаман хижолатдан ёниб. Ҳа, нимадир ёндиради менинг юрагимни. Айбдорлик ҳисси! Мен гумроҳ, мен аҳмоқ…\n«Қандай хаёлларга боргандинг, ярамас? Сиймонгда ўз дадасини кўргандай бўлса ота меҳри, дийдорига зор бечора қиз. Сен бўлсанг… Сен бўлсанг…»\nЧуқур хўрсиндим-у, негадир бироз енгил тортдим. Кўнглим жойига тушгандай бўлди, мени қийнаётган саволларга, ниҳоят, жавоб топгандай бўлиб: «Ўхшар эканман-да, Шаҳризоданинг шаҳид отасига. Шунинг учун… Шунинг учун ҳам…»\n— Мақсуд ака…\nТурмуш ўртоғимга «Нега шуни вақтлироқ айтмадинг?» деб бақиргим келди-ю, ўзимни босдим — кўнглини хира қилгим келмади. Фойдаси йўқ эди. Аслида, унда нима айб?\nБошимни кўтардим. Бир алфозда ўтирган Сайёрага жилмайиб боқдим.\n— Хайрият-э, қошларингизнинг тугуни ёзилди. Нима бўлди сизга?\n«Нима бўлганини қандоқ унга тушунтирай? Қандоқ тушунтирай?!»\nИлҳомдан мактуб олдим. У шундай ёзибди: «Мақсуд ака, шогирдингизни табрикланг — китоби чиқди. Эсингиздами, кулиб «Ўқимаган қизнинг биринчи романи» дегандим, фаришталар омин деган эканми, ана адабиётимизда янги романнавис!. Институтда ўқиш, афсус, унга насиб қилмади — ўқитаман дегандим, ваъдамни бажаролмадим. Лекин бойиб кетиб асарини китоб шаклида нашр эттиришга, кечроқ бўлса-да, муваффақ бўлдим. Шунисигаям шукр, деяпти шогирдингиз.\nМусаввир ҳам ўқимаган қизнинг ўзи. Муқовада — сизнинг суратингиз. Бу Мақсуд муаллимми, десам, «Йўқ, дадам» деб турибди бу ўқимаган. Нимаям дердим. Ҳа, айтганча, китобнинг номи «Отажоним». Олиб борармиз бир нусха».\nЎтирибман, вужудим ҳис-ҳаяжонга тўла. Орзулари ушалган истеъдодли шогирдимнинг биринчи китобини ўзимча тасаввур қиляпман. Муқовада — менинг суратим.


ССВ коронавирус қурбонлари сони 1 минг 360 нафарга етганини билдирди\n07 декабр 2021, Тошкент вақти: 05:04\nЎзбекистонда 15 ноябрь куни коронавирусга чалинган беморлардан яна 2 нафари вафот этган, шу тариқа бу хасталикдан қурбон бўлганларнинг умумий сони 1 минг 360 нафарга етган.\nСоғлиқни сақлаш вазирлиги қайдича, кеча Қорақалпоғистон Республикаси ва Қашқадарё вилоятидан ташқари барча ҳудудларда бўйлаб 189 киши коронавирусга чалинган, вирус юқтириб олганларнинг умумий сони эса 190 минг 104 нафарни ташкил қилган.\nДушанба куни Қашқадарё ва Сирдарё вилоятларидан ташқари ҳудудларда 203 киши тузалиб, соғайганларнинг умумий сони 186 минг 394 нафарга етган.\nБу орада ССВ эмлаш жараёни бошланган апрель ойидан шу кунгача Ўзбекистонда жами 30 миллион 11 минг 822 доза вакцинадан фойдаланилганини очиқлади. Вазирлик маълумотига кўра, айни кунгача 1-босқичда эмланганлар сони 15 миллион 700 минг 898 нафарни, 2-босқичда эмланганлар сони 9 миллион 441 минг 164 нафарни, 3-босқичда эмланганлар сони эса 4 миллион 869 минг 760 нафарни ташкил қилмоқда.


Ўзбекистоннинг конларидан бирида Лукойлнинг ўрнини CNPC эгаллаши мумкин\n16:47 / 19.12.2015\nХитой миллий нефть-газ компанияси (CNPC) Ўзбекистондаги Қўнғирот блокида иш олиб боришга рухсат олмоқчи. Бу ҳақда Sputnik агентлиги Ўзбекистон ҳукумати ёқилғи-энергетика комплекси департаменти вакилига таянган ҳолда маълумот бермоқда.\nАйтилишича, кон илгари Россиянинг Лукойл компаниясига тегишли бўлган.\n“Биз CNPC’га бу блокни таклиф этдик, ҳозир музокаралар кетмоқда, 2016 йил бошида Хитой инвестор жавоб беради”, - деди агентликнинг суҳбатдоши.\nУнинг сўзларига қараганда, кўрсатилган ҳудудда қазиб чиқарилаётган табиий газ ресурслари 100 млрд кубометрдан ошади.\nНоябрь ойида Лукойл Ўзбекистоннинг ваколатли органларига Қўнғирот блокида геология разведкаси ишларини ўтказиш лицензиясини у ерда аниқланган углеводородлар ҳажмининг норентабеллиги туфайли қайтарганлиги маълум қилинган эди. 2009 йили компания бу ерда Шеге конини очиб, 2010 йили уни ишга туширишни режалаштирган эди.


Кутганларим(из)нинг энг яхшиси (балки энг асосийсидир) миллий терма жамоамизнинг мундиалга чиқишидир. Буни кўпчилик жудаям интиқлик билан кутаётгани бор ҳақиқат. Бироқ буни баралла айтиш ёки ёзишдан кўра, ичингдаги ичингни кемириб юргани роҳатлироқми дейман. Чунки бунга ҳали вери эришишга кимнингдир кўзи қачон етар экан. Бироқ мен шу сафар мундиалга чиқишимиздан кўра, Самвел Бабаян(навбатдаги янги мураббий)нинг биринчи (Яманга қарши) ўйини қачон бўлишини кўпчиликдан кўпроқ кутдим. Роса кутдим. Бироқ бекор кутган эканман, деб роса хуноб бўлдим. Бу ўйин, ўйин эмас-да, энди...\nШахматда қайси тошни қаерга юришни билганингиз билан рақибни доғда қолдириб бўладими? Ёки рақибни Мот қилиш учун шунчаки Шоҳ берилмаслигини кўпчилик билади-ку. Яманга қарши ўйинда йигитлар шунчаки тўп тепиб югуришди холос. Очиғи шу куни бизникилар футбол ўйнашмади. Очиғи ўйнай олишмади. Қаранг тўп тепишиб ҳам гол урса бўларкан. Ҳайрият. Бўлмаса тамом эди.\nНиҳоят Самвел Бабаян нега Гейнрихни таркибга яна чақирганини билдириб қўйди. Гейнрих бизга сўнгги чора экан. Қалтис вазиятда Гейнрихдан нажотни фақатгина симуляцияга муҳтож одамгина кутади. Футболда симуляция энг сўнгги ва энг аянчли чора. Гуруҳ аутсайдери деб таъкидланаётган терма жамоага қарши, яна ўз уйимизда, энг сўнгги чорани қўллаб, зўрға ғалаба қозонаяпмизу, яна мундиалга термамиз бора олишига сиз ишоняпсизми? Ёки яманликларнинг ҳимояси кучли эканми? Нега унда биздан бошқалар, яъни мавқеи биз билан тенг терма жамоалар уларга голлар уришяпти-да, биз биргина голни зўрға урдик. Ё бўлмасам Яман гуруҳимиздаги фаворит жамоалардан биримиди? Бир нима дейиш жуда қийин. Лекин бир амалладик. Аслида Бабаян жанобларидан кўп нарса кутмаган эдигу, кутилиб қоладими деб ўйлагандик холос.\nБўёғига ҳам бир гап бўлар деб ўйлаш хато. Терма жамоа клубмидики, доимо футболчилар билан бирга бўлиб, тил топишиб, қачондир изига тушиб кетар деб ўзни овутиб юрсак. Унақаси кетмайди энди. Нега ўзи ҳар мундиал саралашида терма жамоамиз жар ёқасига яқинлашаётганида кутилмаган ўзгаришлар амалга оширилади? Бундан ненаф. Бу билан натижага эришиб бўлмайди-ку. Қачон барчаси мукаммал ўйлаб кўрилар экан? Биз қанча бўлса ҳам кутишда давом этаверамиз. Бироқ кутганимиз(мундиал)ни қачондир кутилгандек рўй беришини кўриш насиб қилармикан бу кетишда?\nЕвропада футболчилар ўртасида йилида икки марта (қиш ва ёз фаслларида) бўладиган трансфер бозори бошланиши билан севимли жамоанг(агар бўлса) кимнидир харид қилишини интиқлик билан кутасан. Кутган ва кутилмаган трансферлар амалга ошса, нималарнидир кашф қиласан ўзингча. Бироқ умуман трансфер қилмасачи?\nЛондоннинг “Арсенал” клуби ҳар йили қанақадир натижаларни қўлга киритиш учун ҳарчанд уринсада, қўлга кирита олмаётганидан кўра, қайсидир жамоадан ўйинчи сотиб олишини жуда интиқлик билан кутаман. Ҳар ҳолда янги жамоа шаклланади деб ўйлайман. Янгича руҳ. Янги қон. Лекин муҳит ўша: “Арсенал” ва Арсен Венгер.\nБу галги трансфер бозорининг сўнгги соатларигача жаноб Венгер сурприз қилиб, бирор бир юлдуз ёки келажаги бор ўйинчини сотиб олишига аввалига ишонгандим. Сўнгги дақиқалар, сўнгги сониялар ўтди ҳамки, ”Арсенал”да эса ҳаммаёқ жимжит. Интиқлик бўлиб кутганим қолди холос. Мураббийнинг бу қилмишларидан кейин совринларни қўлга киритиш ҳақида ўйлашига ҳам шубҳа қиламан баъзан. Кетма-кет 18 йилдан буён Чемпионлар лигасининг гуруҳ босқичидан плей-оффга чиқиш рекорд натижа бўлиши мумкин, лекин бу рекорд бир марта чемпион бўлишлик билан тенглаша олмаслиги аён эмасми, ё бўлмаса ўн тўрт йилдан буён АПЛда кучли тўртликдан тушмай келгандан кўра, турнир жадвалини бир мавсум бўлса ҳам биринчи ўрин билан якунлагани мухлислар учун афзал-ку? Ҳар қандай жамоанинг яхшими, ёмонми даражасига 99 фоиз мураббий сабабчи.\nАрсен Венгер “Арсенал” учун кўп меҳнат қилди. Бу шубҳасиз. Энди буёғига менимча нимадирга эришиш учун нимадир қилиш кераклигининг вақти келганга ўхшаяпти. “Манчестер Юнайтед” учун Сэр Алекс Фергюссоннинг тўкилган терлари Венгерникидан анча кўп эди. Шундай бўлсада, Сэр Алекс жамоани тарк эта олди. Ба ҳам санъат. Ёинки “Реал” Мадрид рамзларига айланиб улгурган кимсан Рауль ва Касилясь ҳам жамоани тарк этишга мажбур бўлди. Демак қачонлардир Арсен Венгер ҳам “Арсенал”ни тарк этиши аниқ. Балки баъзи бир қилаётган ҳатти-ҳаракатлари шунга ишорадир. Яна билмадим.\nНима бўлганда ҳам, таркибида дунёнинг ёрқин юлдузлари не-не умидлар билан жамоада тўп сурмоқдалар. Улар ҳам дунёда биринчи бўлишни ҳохлашади. Бунинг учун кўп иш қилиш керак. Бу эса Венгернинг қўлидан келармикан ёки келажагини ўйлаган футболчиларини бошқа клубларга сотиб, фойдани ўйлаб юраверадими? Ҳайрон қоласан киши.\nБир пайтлар футболнинг ашаддий ишқибози эдик. Ҳозир ҳам ундан кам эмасмизу, бироқ ўшанда бошқача эди-да. Чунки футболни қарийб ичида юрардик: футболга оид чиқадиган газеталарда ишлардик, қўлимиздан келса-келмаса мақола ҳам битиб турардик. Футбол газеталари ўртасида рақобат бўларди. Қолаверса футбол тўғрисида анча-бунча таҳлил, мунозара ва мулоҳазалар бўларди. Бугунги кунга келиб, шу нарсалар анча сустлашди чамамда. Балки техниканинг ривож олаётгани сабабми ҳозир қарийб ҳамма ўзини интернетга ураяпти. Бироқ газета соҳасининг йўли барибир бўлакчами деб ўйлайман. Қачонлардир ўша онлар яна келишини ҳам интиқлик ила кутаяпман.\nХулоса шуки, ким нимани кутяпти, хайронман.


, 15 2019, 16:21\n23 май, 22:37 12 315 Жамият\nАёл жинга «Шундай қилки, эрим туну кун мен ҳақимда ўйласин» деб буюрибди. Биласизми, жин нима қилган? 02 июн, 16:06\nТескари тўй: Хитойда куёв келин кўйлагини кийди. Биласизми нима учун? 22 дек, 20:22\nПайғамбаримиз Муҳаммад (с.а.в.) ҳақида Гёте, Бернард Шоу ва бошқа олимларнинг фикрлари 20 дек, 00:25\nПайғамбар Муҳаммад (с.а.в.) гуноҳ қилганларми? 25 ноя, 09:42\nЙигитали Мамажонов: “Райҳон оиламиз тикланишини хоҳлаётгандир, аммо мен...” 03 авг, 01:06\nБоксчи Муҳаммад Али вафот этди 04 июн, 13:23


Ислом Каримов Ўзбекистонни тарк этмоқчи\n25 октябр 2021, Тошкент вақти: 18:06\n"Эркин микрофон" қаҳромонларининг аксарияти яна бу куннинг долзарб мавзуси - пахта мавсуми билан боғлиқ муаммолар ҳақида гапирган бўлса-да, уларнинг орасида Ўзбекистонни тарк этишни ният қилган президентнинг адашини ҳам учратиш мумкин.\nАсли хоразмлик айни пайтда Учқудуқ шаҳрида яшаётган Ислом Каримов укаси ва онасини олиб Ўзбекистондан кўчиб кетиш ниятида.\n- Ака-укамиз бизлар. Кекса онам бор. Онамнинг ëши 70га бориб қолган. Умуман мақсадимиз бу ердан кетиш. Бизлар кетмоқчимиз бутунлай. Ўзбекистондан кетмоқчимиз.\n- Бўлмайди бу ерлар. Ҳеч қачон ўзгармайди, ҳеч қачон яхши бўлмайди.\nОзодлик: Кетганда қаерга кетмоқчисиз?\n- Бизлар рус мактабда ўқиганмиз. Каримов Илҳом ва Каримов Ислом. Кўпроқ Европанинг маданияти бўйича ўтганмизда бизлар. Менга кўпроқ Австралия ëқади. Қисқаси мен уйланмоқчиман, ўша ерда қолмоқчиман. Умуман кетмоқчиман Ўзбекистондан.\nОзодлик: Неча ëшдасиз Ислом ака?\n- 1976 йилда туғилганман.\nОзодлик: Ҳали уйланмаганмисиз?\n- Йўқ. Унақа мақсадим ҳам йўқ Ўзбекистонда уйланиш. Умуман кетмоқчиман. Уч ойдан бери масалан биз яшаëтган посëлкада сув йўқ. Умуман бюрократия, президент билан алоқа қилиб бўлмайди. Президентга чиқиб бир нимани айта олмайсан. Прокуратурага борганинг билан ҳаммаси ўзиники. Стадионда югуриб юргандай югуриб юраверасан. Фойдаси йўқ. Бу ерда тирикчилик жуда оғир. Учма уч етади. Продуктага етади, бошқа нарса ололмайсиз.\nОзодлик: Ислом ака, сиз президент билан адаш экансиз. Шу исм-фамилия ëрдам бермаганми?\n- Йўқ. Мана президент қабулхонасига борсангиз, қанақа қилиб кирасиз? Ўқимайди у сизнинг аризаларингизни. Умуман кетмоқчиман. Ëқмайди менга бу ер. Менга буларнинг Нексияси, машинаси керак эмас. Бизлар бойликка қизиқмаймиз. Бизларга бойлик керак эмас. Бутунлай кетмоқчиман. Ўзбекистон деган нарсани умуман билмайман демоқчиман. Қайтиб келгим ҳам йўқ бу ерга. Кетсам, уйланиб қолмоқчиман¸ дейди асли хоразмлик Ислом Каримов.\n“Намозларда пахтани дуо қиламиз”\n4 октябр куни Озодликка қўнғироқ қилган наманганлик Муҳиддин аканинг айтишича, Намангандаги деярли барча савдо расталари ва маиший хизмат кўрсатиш шаҳобчалари пахта мавсумида ёпиб қўйилган.\n- Мана Наманган шаҳрига борсам, пахта кампанияси деб ҳамма ëқни тақатақ тўхтатиб қўйган.\nОзодлик: Ëпиқми ҳамма жой?\n- Ҳа. Мен телефон тузаттирмоқчи эдим. Борсам, у ерда ҳам “ҳамма пахтада” деб ëзиб қўйибди. Ишламаяпти у ер ҳам. Соқол олдирай десам сартарошхона ҳам шу. Бозорга кирсам, бозор ҳам йиғиштириб қўйилган. Одамлар тирикчилик қилиши керак, савдо қилиши керак. Paynetга борсам, у ер ҳам ишламаяпти. Масжидларда ҳам пешин пайтида ҳам пахтага дуо қиламиз, жума куни ҳам пахтани дуо қиламиз, бозорлар ҳам тақатақ тўхтаган. Бу кетишда пахтага чиқилмаса, одам қамалиб кетиши керак деб ўйлайманда. Одамларга жуда қийин бўлиб қолди.\nОзодлик: “Масжидда пахтани дуо қиламиз” дедингиз. Ўша жойига тушунмадим.\n- Масжидга кирганда фақат пахта тўғрисида гап бўлади. Имомлар пахта тўғрисида гапиришади. Имомлар пешин пайти кирсам ҳам пахта тўғрисида дуо қилади. Қайси масжидга кирсангиз, жума кунлари албатта пахта тўғрисида гапирилади. Обезятелно пахтага дуо қилиб беринглар дейилади. “Нимага?” деб сўрасак, “Чунки мана шундан бизнинг молларимизга кунжара бўлади. Шунинг учун бизга фойдаси бор. Ëғи бўлади, чигити бўлади. Пахта бизнинг кийимимиз. Одамлар туғилганда пахта билан туғилади, ўлганда ҳам кафани пахтадан” деб дуо қилинади. Кўчага чиқсам, ҳамма ëқда пахта кампанияси. Бозорлар ҳам ëпиқ. Одамлар жуда қийналиб қолдику Намангандаги. Новвойлар нон қилмаяпти. Тушуниб бўлмайдиган ҳолат бўлаяптида. Қанақадир Наманганда ҳамма ëқ мозорга ўхшаб қолди, даштга ўхшаб қолди, даштга. Кўчага чиқиб туриб ҳайрон бўлиб халқни ўйлаб сиқилиб кетдим. Янаги йили бу кетишда пахтага чиқмаганларни қамайдими дейманда¸ дейди наманганлик Муҳиддин ака.\n“Болалар пахта терса, бунинг нимаси ёмон”\nАндижонлик проводник Қодиржон Аҳмедов эса давлат манфаати йўлида болаларни ҳам пахта теримига жалб қилишни оқлашини айтади.\n- Бизда энг долзарб масала бўлиб турган пахта масаласида сизларни озгина танқид қилмоқчиман. Иккинчиси, ўзим темир йўлда проводник бўлиб ишлайман.\nОзодлик: Қодиржон ака, олдин бизни танқид қилиб олинг. Кейин темир йўлга ўтамиз.\n- Хўп. Ҳар кун радио орқали пахтада болалар меҳнатидан фойдаланиш, талабалар меҳнатидан фойдаланиш тўғрисида гапирилаяпти. Пахта бизнинг энг бойлигимиз. Пахта шундай нарсаки, бир марта ëмғир ëғса, унинг сорти бузилади. Бу дегани миллион эмас, миллиардлаб сўм пул йўқотамиз дегани.\nОзодлик: Ўша пулни йўқотмаслик учун болалар меҳнатидан фойдаланиш керак демоқчисиз.\n- Йўқ, фақат болалар меҳнатига кейин келамиз. Куз ëғингарчилик кўп бўлган фасл бизда. Иложи борича шуни тезроқ йиғиштириб олиш учун халқаро ҳашар деймизми, ҳашар йўли билан талабалар, ўқувчилар жалб қилинади. Ўзи аслида олиб қараганда мен ҳам ғўзанинг ичидан чиққан одамман. Мен учун пахтага чиқиш байрам ҳисобланарди. Дам олиш биринчи навбатда. Пахтазорга чиққанда бола яйраб кетади. Кечаги кун мана радиода эшитдим. Сариосиëданми қаердандир “болаларни қамчилаган” деди. Бучи ишониб бўлмайдиган гап.\nОзодлик: Қодиржон ака, сиз пахта тердик деяпсиз. Мен ҳам 3 синфдан бошлаб пахта терганман. Нормани бажармаган болалар бўлса, албатта жазоланарди. Сизларда норма бўлмасмиди?\n- Норма бўларди. Норма бажариларди албатта. Бажарилмаса, қамчи билан уриш ëки бурчакка тикка қилиб қўйиш бўлган эмас. Биринчи навбатда бола пахтага чиқадиган бўлса, ота-онадан, бошқадан, ўқитувчилардан ҳар кун лекция эшитавериб қулоқлари шалпайиб кетади деймизми, шундан қутулиб эркин юради.\nОзодлик: Бир сўз билан айтганда сиз болаларни пахтага олиб чиқишга қарши эмассиз. Шунақами?\n- Болаларни пахтага олиб чиқишга қаршилик эмас бу ерда. Пахтани териш учун Ўзбекистонда ҳамма кучни жалб қилиш керак.\nОзодлик: 1-синф болаларини олиб чиқиб бўлса ҳам сизнинг фикрингизча.\n- Йўқ, 1-синф болалари чиқаëтгани йўқ. Андижон вилояти, Андижон тумани, Ëрбоши қишлоқ фуқаролар йиғинида тураман. 1-синф ўқувчилари чиқаëтгани йўқ. Ҳатто менинг 4-синфда ўқиëтган қизим пахтага чиқмаяпти.\nОзодлик: Ўша 4 синфда ўқийдиган қизингизни пахтага олиб чиқишса, сиз қанақа қабул қилардингиз?\n- Жуда ҳам тўғри қабул қилардим. Чунки у ҳам ўз ҳиссасини миллий бойлигимизга қўшиши керак¸ дейди андижонлик проводник Қодиржон ака.\n“Икки ойлик стипендиямизни ушлаб қолишди”\nТошкентдаги Жаҳон тиллари университети битирувчиси Маҳмуда банкдан таълим кредити олиб ўқиганини айтар экан, айни пайтда университет раҳбарияти битирувчиларнинг икки ойлик стипендиясини ушлаб қолишгани боис мушкул аҳволга тушиб қолгани ҳақида гапиради.\n- Мен Жаҳон тиллари университетини тугатганман. Мен контрактда ўқиганман. Контрактни бизлар август ойигача тўладик. Лекин бизнинг стипендиямизнинг икки ойлигини “Президент қарори бор. Шу икки ойнинг стипендияси отмен қилинади” деб олиб қолди. Контракт пулини тўладик, икки ой ўқимадик, яна стипендиямизни олиб қолишди.\nОзодлик: Фақат охирги курсларнинг икки ойлик стипендиясини олиб қолишдими ëки ҳамма курсларникиними?\n- Фақат охирги курсларникини.\nОзодлик: Нима деб изоҳлашди буни?\n- Буни “президент қарори” деб изоҳлашди. Олдин президент қарори чиққан. 3 баҳога ўқиганларнинг контракт пулини перерасчëт қилишган. Контрактда ўқиб сессиясини 3 баҳога ëпган бўлса, перерасчëт бўлган. “Кейин бу қарорни президентнинг ўзи отмен қилган” деб изоҳлашди. Мен Адлия вазирлигига телефон қилдим, Олий таълим вазирлигига телефон қилдим. Улар иккаласи ҳам “Президент ўз қарорини ўзи отмен қилган” деб айтишди.\nОзодлик: Ўша қарорни кўрдингизми кўзингиз билан?\n- Қарорни кўрдим. У қарорда “Уч баҳога ëпган студентлар перерасчëт қилинсин стипендияси ва охирида компенсация тўлансин” дейилган. Энди бизлар ҳзоир мана студентмиз. Уч-тўрт ойдан бун ишламаëтган студентлар бор. Қаерга боришни, нима қилишни билмаяпти. Мен ўзим кредит олганман банкдан. Фоизларимни тўлашим керак. Яна бунинг устига менинг икки ойлик стипендиямни олиб қолишди¸ дейди Жаҳон тиллари университетини тугатган Маҳмуда.\nИмпорт қилинган табиий ва ишлаб чиқарувчилар томонидан сотиладиган суюлтирилган газ акциздан озод қилинди


БАЙРАМ ОЛДИДАН УЧРАШУВ\nМустақиллигимизнинг 25 йиллиги муносабати билан вилоятимизнинг барча жойларида “ГЎЗАЛ ВА БЕТАКРОРИМСАН, МУҚАДДАС ВАТАНИМ, ЖОНИМ СЕНГА ФИДО, ЎЗБЕКИСТОНИМ!” шиори остида байрам олди тадбирлари бўлиб ўтмоқда.\nХусусан, жорий йилниниг 15 август куни вилоятимизнинг Нарпай туманидаги мавжуд ўн саккизта масжид имом-хатиблари билан “Нақшбандий” жоме масжидида учрашув бўлиб ўтди. Унда Ўзбекистон мусулмонлари идораси Самарқанд вилояти вакили Н.Исламов ва вакил ўринбосари З.Эшонқулов иштирок этдилар.\nЙиғилишда вилояти вакили Н.Исламов сўзга чиқиб: “Муҳтарам имом-хатиблар, аввалом бор сизларни яқинлашиб келаётган мустақиллигимизнинг 25 йиллик байрами муносабати билан муборакбод этаман. Хабарингизким, мустақилликдан илгари муқаддас ислом динимиз ниҳоятда хорланган эди. Яратганга минг шукрлар бўлсинки, мустақиллик шарофати ила ўз хуқуқимизга, диний қадриятларимизга, боболармиздан қолган тенги йўқ меросларга эга бўлдик. Жаҳон саҳнасида ўз ўрнимиз пайдо бўлди. Ўзбекистон байроғини кўкларга кўтариб, ўзбек халқининг солаҳиятини, илмий даражасини, минглаб китоблар билан безатилган тарихини намаён қила олдик. Ҳар бир соҳада мисли кўрилмаган даражада ўзгаришлар бўлиб, айрим соҳаларда дунё рейтингида етакчи ўринларни эгалладик. Хусусан, бир пайтлар оёқ ости бўлган диний қадриятларимиз тикланиб, минглаб масжидлар очилди, мадрасалар фаолият бошлади, муборак ҳаж сафарига бориб келиш ишлари йўлга қўйилди. Бунинг шукронаси сифатида байрамни аъло кайфият билан ўтказишимиз, жойлардаги тадбирларда фаол иштирок этишимиз биз имом-хатибларнинг энг катта вазифамиздир”,- деб таъкидлади.\nШундан сўнг вакил ўринбосари З.Эшонқулов сўзга чиқиб: “Истиқлол шарофати билан халқимиз мана 25 йилдирки эркин нафас олмоқда. Ўз келажагига, фаровон ҳаётига ишонч билан яшамоқда. Қисқа муддат ичида она Ватанимиз таниб бўлмас даражада гуллаб яшнади. Ҳар бир соҳада катта-катта ижобий ўзгаришлар бўлди. Чекка олис қишлоқларда замон талабига жавоб берадиган мактаблар ва коллежлар қурилиб аҳолига олий даражада хизмат қилмоқда. Аллоҳ таолонинг берган неъматларига доимо шукр қилиб яшашимиз лозим. Зеро, ношукрлик катта офатларни олиб келади. Аллоҳ таоло Қуръни каримда Иброҳим сурасининг 7 оятида: “Яна Роббингиз эълон қилган (бу сўзлар)ни эсланг: “Қасамки, агар (берган) неъматларимга шукр қилсанглар, албатта, (уларни янада) зиёда қилурман. Бордию ношукрлик қилсангизлар, албатта, азобим (ҳам) жуда қаттиқдир”, деб марҳамат қилган. Ҳар бир киши бугун яшаши учун кечаги кунини унитмаслиги керак. Кеча ким эдиму бугун ким бўлдим. Кечагидан кўра бугун яхши яшаяпман деб шукр қилиши лозим.”, - деб айтганлари имом-хатибларни янада серғайрат бўлишга ундади.\nКиритилган вақти: 15/08/2016 00:00; Кўрилганлиги: 2061\nМатериал манзили: https://sammuslim.uz/press/news/bayram-oldidan-uchrashuv\nЧоп этилган вақт: 22/05/2022 13:33


Аҳолини сифатли ва арзон дори-дармон воситалари билан таъминлаш, оналик ва -болаликни муҳофаза қилиш, шошилинч тиббий ёрдамни такомиллаштириш, бирламчи тиббиёт тизимини янада яхшилаш, хусусий сектор ва ихтисослаштирилган тиббий ёрдамни янада ривожлантириш борасида ҳали қиладиган ишларимиз кўп, деди Шавкат Мирзиёев.\nАҳолининг ҳақли эътирозларига сабаб бўлаётган долзарб масалалардан бири, бу — тез тиббий ёрдам хизмати билан боғлиқ, деди Президентимиз. Бу борада ҳали қиладиган ишларимиз кўп. Транспорт воситалари ҳали етарли эмас, дори-дармон таъминотида узилишлар мавжуд.\nЖаҳон тиббиёти олдида турган долзарб масалалардан бири ижтимоий касаллик-лардир. Мамлакатимизда сил, психиатрия, тери-таносил, онкология хасталиклари бўйича алоҳида дастурлар ишлаб чиқилди ва Президент қарорлари қабул қилинди.\nДавлатимиз раҳбари қарори билан тиббиёт соҳасида бакалавриат таълим йўналишларида ўқиш муддати 7 йилдан 6 йил ва “тиббий профилактика” йўналишида 6 йилдан 5 йил этиб белгилангани мамлакатимиз тиббий таълим тизимини жаҳон стандарт-ларига мослаштириш, жойларда кадрлар таъминоти яхшиланиши ва Давлат бюджети маблағлари мақсадли сарфланишига хизмат қилмоқда.\nПрезидентимизнинг ногиронларни давлат томонидан қўллаб-қувватлаш тизимини такомиллаштиришга оид фармойиши доирасида 8,4 минг нафар ногирон протез--ортопедия маҳсулотлари билан, 9,3 мингдан зиёд эҳтиёжманд фуқаролар реабилитация техник воситалари билан бепул таъминланди. Шунингдек, 23 мингдан зиёд 1941 — 1945 йиллардаги уруш фахрийлари, ёлғиз кексалар, пенсионер ва ногиронлар санаторийларда бепул дам олдирилди.\nЖорий йилда “Ўзфармсаноат” акциядорлик концерни томонидан 76 янги маҳсулот ишлаб чиқариш ўзлаштирилди. Дори воситалари ва тиббиёт буюмлари ишлаб чиқариш 2011 йилдагига нисбатан 4 марта ўсди.\nФармацевтика соҳасида янги, юқори технологияларга асосланган маҳсулотлар ишлаб чиқаришни ўзлаштириш учун Ўзбекистон тикланиш ва тараққиёт жамғармасидан 250 миллион доллар миқдорида кредит ресурслари ажратилди. Умумий қиймати қарийб 400 миллион долларга тенг бўлган 70 дан ортиқ инвестиция лойиҳаларини амалга ошириш бошланиб, уларнинг 33 таси жорий йилда ишга туширилади.\nБу йўналишда амалга оширилаётган изчил ишлар ўз самарасини бера бошлади. Масалан, фармацевтика маҳсулоти экспорти 40 фоиз оширилишига эришилди, юқори технологиялар жорий қилиниши эвазига ҳар бир ишчига ишлаб чиқариш самарадорлиги 35 фоиз ўсди. Маҳаллий фармацевтика корхоналари томонидан ишлаб чиқарилаётган дорилар тури 2 минг 300 дан ошди.\nЙиғилишда соҳада ўз ечимини кутаётган қатор долзарб масалалар кўриб чиқилди. Хусусан, айниқса, қишлоқ жойларда тизимли патронаж қамрови сифатини яхшилаш, бирламчи тиббий-санитария ёрдами муассасаларининг моддий-техника базасини мустаҳкамлаш ва уларнинг стационар муассасалар билан ҳамкорлигини таъминлаш -зарурлиги таъкидланди. Мутасаддиларга соҳада хусусий секторни янада ривожлантириш бўйича тегишли кўрсатмалар берилди.\nТез тиббий ёрдам хизматини янада такомиллаштириш, скрининг марказлари моддий-техника базасини мустаҳкамлаш ҳамда ишлаб чиқарилаётган протез-ортопедия маҳсулотлари, реабилитация техник воситалари сифатини яхшилаш масалаларига алоҳида эътибор қаратилди. Соғлиқни сақлаш объектларида қурилиш-таъмирлаш ишлари бўйича лойиҳа-смета ҳужжатлари сифати, хусусий тиббиёт соҳасига чет эл инвестицияси ва юқори малакали мутахассисларни жалб этиш ишлари ислоҳ қилиниши лозим.\nАҳолини патронаж ва тизимли диспансеризация билан тўлиқ қамраб олиш, она ва бола скрининги ҳамда тиббий-генетик хизматни янада такомиллаштириш ва ушбу хизматларни аҳолига яқинлаштириш мақсадида 2018 — 2022 йилларга мўлжалланган -Давлат дастурини ишлаб чиқиш кўзда тутилмоқда.\nМазкур рукндаги бошқа мақолалар: « Шавкат Мирзиёев Кавказ мусулмонлари идораси раиси шайхулислом Оллоҳшукур Пошшозода бошчилигидаги делегацияни қабул қилди\tМактабгача таълим соҳасида замонавий тизим яратилади »


«Ўзстандарт» 8 тоннали ошга сертификат берди / Ўзбекистон янгиликлари, энг сўнгги хабарлар\n8 сентябрь, жума куни “Оʻzbegim” Миллий қадриятлар фестивали доирасида Тошкентда дунёдаги энг катта палов тайёрланади. Паловнинг миқдори 8 тоннага яқин бўлиши ва у “Гиннесснинг рекордлар китоби”га киритилиши режалаштирилган.\nАйни пайтда рекорд ўрнатишга тайёргарлик давом этмоқда. Ўзбекистон стандартлаштириш, метрология ва сертификатлаштириш агентлиги («Ўзстандарт» агентлиги) мутахассислари ўлчов асбобларини барча зарур синовлардан ўтказди ва бу асбобларга 2017 йилнинг 16 августида 1890-рақамли мувофиқлик сертификати берилди. Бу ҳақда агентликнинг Facebook’даги саҳифаси орқали маълум қилинди.\nБошқа рекордларда бўлгани сингари, фестивалда Guinness World Records’нинг рекордларни қайд этувчи махсус комиссияси иштирок этиб, рекорд ўрнатиш учун зарур барча мезон ва шартларнинг бажарилишини кузатиб боради. Унинг асосий шартларидан бири овқатнинг оғирлигини қайд этувчи, сертификациядан ўтган тарозиларнинг бўлишидир.\nШундай қилиб, рекорд ўрнатиш учун ҳамма нарса тайёр.\nЎзбекистонлик ҳарбийлар рекорд ўрнатишди


Шайх Зайниддин жоме масжидида умумхалқ хайрия ҳашари бўлиб ўтди\n12 Mart 1851\nОзодалик, поклик ва ҳамжиҳатлик халқимиз қонига сингган азалий қадрият, гўзал анъаналардан бири. Муқаддас ва муборак динимизда ҳам поклик бирламчи масала саналади. Ҳашар баҳона одамлар орасида оқибат ришталари боғланади, чор-атроф тартибга келтирилади.\nБарча жойларда бўлгани каби Тошкент шаҳар, Шайхонтоҳур тумани, Шайх Зайниддин жоме масжидида ҳам мазкур озодалик тадбири уюшқоқлик билан ўтказилди. Унда Шайх Зайниддин жоме масжидида имом-хатиби Одилхон Исмоилов бошчилигидаги жамоа фаол қатнашди.\nТадбир доирасида масжид ва қабристон ҳудуди тартибга келтирилди, ариқлар, кўчалар ва йўлаклар тозаланди, дов-дарахтларни оқлаш ва буташ ишлари амалга оширилди. Шунингдек, ижтимоий ҳимояга муҳтож, ногирон, кам таъминланган, боқувчисини йўқотган оилаларининг уй-жой шароитларини яхшилашга кўмаклашилди.\nШайх Зайниддин жоме масжиди Матбуот хизмати


PressReader - Qishloq Hayoti (Village Life): 2018-03-13 - Наврўзни Сариосиёда нишонлайман\nНаврўзни Сариосиёда нишонлайман\nЎзбекистон Республикаси Президенти Шавкат Мирзиёевнинг Тожикистон Республикасига ташрифи доирасида “Ғалаба – Амузанг – Хошади” темирйўл линиясининг очилиш маросими бўлиб ўтди. Шу куни Президентлар поездлар қатновини бошлаш тугмасини босди. Икки давлат ўртасида темир йўл қатнови расман йўлга қўйилди.\nШу кунларда Ўзбекистоннинг Сурхондарё вилояти ва Тожикистоннинг Хатлон вилояти ўртасидаги “Гулбаҳор-Амузанг” чегара ўтказув пости очилди.\nЧегараларнинг очилиши ҳар икки юрт тарихида ўчмас из бўлиб қоладиган оламшумул воқелик бўлди, десам муболаға бўлмайди. Боиси, дўстлик ришталари ўзбек ва тожик халқи ўртасида азалдан чамбарчас боғланиб кетган. Қолаверса, бу икки мамлакат аҳолиси ўртасида мингйилликлар давомида шаклланиб келган яқин қўшничилик ришталари янада мустаҳкамланишига замин яратади.\nМен 1979 йили Тожикистон Республикасининг Шартус вилоятига келин бўлиб тушганман. Узоқ йиллар мобайнида Сариосиёда яшаётган ота-онам, жигаргўшаларимни, қариндошларимни соғинганимда бориб кўришга жуда қийналганман. Иссиқ жон иситмасиз бўлмайди, деганларидек, яқинларим бетоб бўлганда ё ўзим оғриб қолганимда бир-биримиздан узоқ вақт хабарлаша олмадик. Энди чегаралар очилиб, бу қийинчиликлар ортда қолди.\nШундай имкониятларни яратиб бераётган давлат раҳбарларидан беҳад миннатдорман.\nЯшариш ва яшнаш байрами Наврўзи оламни Сариосиё туманида, яқинларим даврасида кутиб олмоқчиман. Шу кунларга етказганига шукр...\nХосият ТОШМУРОДОВА, Тожикистон Республикаси Шартус вилояти.


ЖАСОРАТ, ЖУРЪАТ БЎЛМАСА… — Notiqlik san'ati — Rahimboy Jumaniyozov rasmiy sayti\nDushanbadan - Shanbagacha\nНОТИҚ, НУТҚ, МАНТИҚ\nКИТОБЛАР ВА ХИТОБЛАР\nМУЛОҚОТ ВА МУОМАЛА МАДАНИЯТИ\nСАВОД ВА САБОҚ\nТИЛ — ТАРАҚҚИЁТ ТАРОЗИСИ\nУЧРАШУВ ВА МУЛОҚОТЛАР\nТОМОША ВА ТОМОШАБИН\nТВ ВА РАДИО\nЖАСОРАТ, ЖУРЪАТ БЎЛМАСА…\nNotiqlik san'ati - Rahimboy Jumaniyozov rasmiy sayti > Янгиликлар > ЖАСОРАТ, ЖУРЪАТ БЎЛМАСА…\nPosted by\tRahim Jumaniyoz\nАзалий таомил шу ўзи: адабиётда бўладими, журналистикадами, қайси ижодкор бор ҳақиқатни бўямай-бежамай, ёлғон-яшиқ қўшмасдан, борича ёзган бўлса, номи юз йилдан кейин ҳам одамлар хотирасида яшайверади. Эслайлик, зўр ёзувчи-шоирлар ҳам аввал қаламини публицистикада синаб кўрган, бу эрмак учунмас, албатта. Қаламнинг кучи жамиятда қандай акс-садо беришини ҳаммамиз яхши биламиз. Замон, тузум эврилишлари бу оддий ҳақиқатни кўп бора исботлаган.\nХўш, бугун-чи, журналистика глобал, долғали, серташвиш, машаққатли ҳаёт зарбалари (ўзгаришлар ҳам мустасно эмас)га қандай жавоб бера олаяпти?\nЎтган куни ижтимоий тармоқларда кўзим тушди. “Sevimli” деган телеканалдаям беришибди. Шаҳрисабз давлат музей-қўриқхонаси бош директори, таниқли олим, фидойи бир инсон шаънини обрўсизлантирувчи хабарлар ҳаммаёқда тарқалди. Энди, қўяверинг, билганам, билмаганам ҳали сайтларда, ҳали “Facebook”да қуруқ шов-шувга ўч одамлар ўзларига “очко” тўплаш учун ана шу кўнгилсиз гапларни дўмбира қилди. Шуми энди биз кутган журналистика, айтинг!? Қани асосли далил, бу ерда катта бир сумма — гўёки “ўзлаштирилгани” ҳақида гап кетган. Ҳатто ҳали гумонланаётган шахснинг ҳибсга олингани ҳақидаям миш-миш чиқди дейишди. Ким бўлишидан қатъи назар, бу хабар ортида инсон шаъни, қадр-қиммати, оиласи, қолаверса, дунё миқёсида ўзига хос нуфузга эга бўлмиш қадим шаҳардаги музей-қўриқхона нуфузи ҳақидаги нохолис ахборотни ўқиган яқин ва узоқдаги мезбону меҳмонлар нима деб ўйлайди?\nОхири нима бўлди, орадан ҳеч қанча вақт ўтмасданоқ Маданият вазирлиги ОАВда тарқалган хабарлар нотўғри эканлигини тасдиқлади.\nЭнди ким жавоб беради, ҳалиги жарчилар бирдан ғойиб бўлди-қолди. Бир зумда номи (илму фанимиз тараққиёти йўлида қилган хизматлари-чи?) қора қилинган олим энди элдошлари, ҳамкасблари оғзига бирма-бир элак тутиб, оғайнилар, мен айбдор эмас эканман, мухбирлар янглишибди, деб чиқадими шу замонда!\nМен биттагина мисол орқали журналистикадаги кемтиклик, масъулиятсизлик, рост ёки ёлғон шов-шувлар ортидан қувишнинг аянчли оқибатлари нималарга олиб келиши мумкинлиги хусусида кузатувимни айтдим. Бундай воқеалар ҳар куни содир бўлаяпти атрофимизда. Афсуски, аксариятимиз юртимиздаги янгилик-ўзгаришлар, муаммоларга холисона муносабат билдириш, жамоатчилик ўртасида фикр уйғотишдек энг муҳим жараёндан бир қадаммас, ҳатто беш-олти қадам ортда қолиб кетаётганимизни ҳалиям англаб етолмаётганимиз ўйлантиради кишини.\nЯна бир оддий кузатувларимдан мисол келтираман: бугун бутун дунё аҳлини, жумладан, мамлакатимиз халқини ҳам жиддий хавотир ва ташвишга солиб турган коронавирус пандемияси шароитида ҳамкасбларимиз ўз зиммаларидаги масъулиятли вазифани қай тарзда уддалашмоқда? Очиғини айтиш керак, хориж матбуоти ҳамда қатор нуфузли ахборот агентликлари, сайтлар жуда фаол ишлашяпти. Албатта, барча фуқаролар амал қилиши шарт бўлган карантин талабларига қатъий риоя этган ҳолда ваколатли идоралар билан ҳамкорликда одамларни бу кўринмас хатарнок фожиадан асраб қолиш мақсадида барчани огоҳликка, ҳушёрликка чорловчи ҳаётий мақолалар бизнинг баъзи ОАВларда ҳам эълон қилиб бориляптики, лекин бундай чиқишларда журналист позициясидан кўра расмий маълумотлар устунлик қилаётгани кўпроқ сезилади. Агар худди шундай мазмундаги (ахборот-хабар кўринишдагиларни тушуниш мумкин) материаллар асосланган таҳлил ва мушоҳадага бой бўлса, одамлар орасида тарқалаётган турли миш-мишларга ўрин қолмасди. Сабаби, баъзан ижтимоий тармоқларда тарқалган хабарлар билан расмий тарқатилган ахборотлар ўртасида фарқ борлиги кузатилди. Бу эса ортиқча, бўлар-бўлмас саволларни ўртага ташлайди.\nМатбуот куни — байрамимиз баҳонасида барибир кўнгилдан кечаётган яна бошқа айрим мулоҳазаларни ҳам айтмасак бўлмайди. Бир замонлар афсонавий адибимиз Шукур Холмирзаев ташвиш ва хавотир ила “Адабиёт ўладими?” деганида айримлар “бу нима дегани, шундоғам ноўрин савол бўладими”, дея аюханнос солишганди. Суюкли ёзувчимиз башорат қилмаган бўлса-да, ана шу биттагина даҳшатли савол ҳаммамизнинг, ҳатто миллионлаб ўқувчи-китобхонларнинг ҳам кўзини очиб кетди-ку! Бугун давлат раҳбари ташаббуси билан Ватанимизда китобхонлик маданиятини кучайтириш, адабиётга эътибор қаратиш давлат сиёсати даражасигача олиб чиқилди, мутолаасеварлар сийланяпти. Бу катта хайрли ишлардан нишона эмасми?\nДарвоқе, шахсан мен ҳам бугун ҳеч иккиланмасдан раҳматли Шукур аканинг ана шу жиддий саволини журналистикага нисбатан қўлласам, ҳамкасбларим оғринмасалар керак. Нега, нима учун, дейилса, имкон топиб бир кузатайлик ОАВларни, эгизак мавзулар, она тилининг қадрсизланиши, савиясизлик, замонавий услублардан ортда қолиш, устоз-шогирд анъанасининг унутилаёзгани, кадрлар парокандалиги, жанрсизлик, муаммоларни хаспўшлаш, ижтимоий ҳимоясизлик, хуллас, санайверсам, долзарб масалалар кўп экан. Демак, муштни бир жойга қўйиб, бамаслаҳат, кенгашиб ўйлайдиган, ечим излайдиган фурсат келибди.\nЖурналистиканинг нони қаттиқлигига бежиз урғу берилмайди. Чунки Яратган бизнинг тақдир пешонамизга ҳамиша уйғоқлик, жасур, жасоратли ва журъатли бўлмоқлик каби ноёб ва нозик фазилатларни битган экан, барча дилдошларимга СЎЗ ва ҚАЛАМга ҳамиша содиқлик, собитлик тилайман!\n“XXI asr” газетаси Бош муҳаррири,\nЎзбекистонда хизмат кўрсатган журналист.\nO'quv kursini tugatganlarga o'zlashtirish darajasi hamda kommunikativ kompetensiyasiga qarab sertifikat yoki diplom beriladi\nHar doim xabardor bo’ling!\nMarkaz 1, Yahyo G'ulomov ko'chasi 47-uy\nIzoh qoldiring *\nCopyright 2020 Notiqlik san'ati


Халифалик давлатида хизматлар ва инфратузилмалар - | Hizb-Uzbekiston.info\nHome›МАҚОЛАЛАР›Халифалик давлатида хизматлар ва инфратузилмалар\nУмумий мулк ва коммунал хизматлар\nУчинчи: Транспорт воситалари:\nНефть сектори йигирманчи асрнинг иккинчи ярмида юксак техникавий тараққиёт туфайли кенгайди. Қуруқлик, сув ва ҳаво транспорт воситалари кўпайди, ҳатто транспорт воситаларининг улкан турларига денгиз флоти, қуруқлик флоти ва ҳаво флоти деган истилоҳ ишлатиладиган бўлди.\nНефть йирик ўлчамда қазиб олиниши туфайли йирик ўлчамдаги транспорт зарур бўлиб қолди. Шунингдек дунё аҳолисининг сони ортиши туфайли тижорат ва саноат транспортининг ҳажми ортди.\nХусусийлаштириш ҳодисаси тарқалишдан олдин, давлатлар бу хизматларни ўзлари бошқарар ҳамда хорижий ва ички транспортни ўзи идора қилар эди. Кейин транспорт ва алоқалар вазирлигига эҳтиёж туғилди ва бир неча давлатларда бу соҳа учун бюджет ажратилди. Вақт ўтиши билан давлатлар алоқа ва транспортнинг ички ва ташқи ишларини тартиблаштириш учун қонунлар ишлаб чиқа бошлади. Сўнг сиёсий, иқтисодий, минтақавий ва халқаро блоклар орқали икки томонлама ва оммавий иттифоқлар тузилди. Масалан, минтақавий соҳада 1977 йил Араб давлатлари лигаси доирасида араб давлатлари ўртасида иттифоқлар тузилди.\nШунингдек, араб давлатлари ўртасида икки томонлама иттифоқлар, Кўрфаз ҳамкорлик кенгаши доирасида минтақавий иттифоқлар, Мағриб давлатлари ўртасида иттифоқлар, халқаро иттифоқлар ва Европа давлатлари ўртасида иттифоқлар тузилди.\nБу иттифоқлар транспорт вагонларининг йўлдан ўтишини осонлаштириш ва уларни халқаро жиҳатдан таъминлаш, халқаро йўл ҳаракатини режалаштириш учун тузилди. Масалан, 1950 йил халқаро йўллар ҳаракати низоми имзоланди ва Европадаги транспорт ишлари кўрсатмалар, халқаро ҳамкорлик асослари ва қонунларни мувофиқлаштириш принциплари ишлаб чиқилди. Бу нарса Женевада ўтказилган йўллардан ўтиш бўйича шартномалар доирасида бўлиб ўтди ва 1968 йилдан бошлаб ижро қилинди (Доктор Абдулқодир Фатҳий Лошиннинг Ўтиш жойларидаги тўсиқ ва ижроий муаммолар китоби, 305 ва кейинги бетлар). Бу шартномани дунёдаги кўп давлатлар қабул қилди. 1968 йилда эса, Венада йўллардан ўтиш бўйича ўтказилган йўл белгилари ва кўрсаткичлари борасидаги иттифоқлари орқали ўзгартирилди.\nҲаво транспорти соҳасида эса, айрим давлатлар 1929 йилда Варшава иттифоқини тузишди. Бу иттифоқ ички ҳаво транспортини халқаро ҳаво транспортидан ажратди ва транспорт борасида мустаҳкам қонун ва қоидалар ишлаб чиқди. Бу иттифоққа 1955 йил Гаагада ўзгартириш киритилди. 1961 йили Мексиканинг Гвадалахара шаҳрида бу иттифоқ яна янгиланди. (Доктор Муҳаммад Фарид Ариний, Ҳаво қонуни китоби 20-58 бетлар).\nДенгиз транспортини тартибга солиш, юк кемалари, улардаги юклар ва транспорт ширкатлари масъулиятларини белгилаш, кемалар ва улардаги юкларнинг денгиздаги хавфсизлигини таъминлаш ҳамда кемаларга сафарда керак бўладиган ҳужжатларни белгилаш бўйича халқаро қонунлар ишлаб чиқилди.\nБундан ташқари, кемаларни қайддан ўтказиш, қайддан ўтказилган жойига қараб қайси давлатга қарашли эканини аниқлаш ишлари йўлга қўйилди. Шунингдек, аниқлашда кемаларнинг ҳужжати аҳамиятли экани қонун билан белгиланди, юкларни ташиш ва тушириш саналари, товар ҳалокатга учраганда нима қилиш кераклиги ва ҳалокат жавобгарлиги кимга юкланиши белгиланди. (Мустафо Камол Тоҳанинг Денгиз қонуни китоби, 181-215-227 бетлар).\nХалифаликнинг биринчи асрларидаги юк ташиш масаласи ҳақида айтадиган бўлсак, у пайтда воситалар ибтидоий эди. Юклар от, хачир, туя, фил ва ҳўкизлар воситасида ҳамда отлар тортадиган аравалар, кемалар ва қайиқларда ташилар эди. Саҳро бўлмаган жойларда отлардан фойдаланилса, саҳрода туялардан фойдаланилар эди. (Доктор Аҳмад Матлуб: Ибн Батутанинг Саёҳатдаги иқтисодий хусусиятлар китоби, 60-61 бетлар).\nАммо бугунги асримизда қуруқлик, денгиз ва ҳаво транспорт воситалари ҳам давлат тарафидан, ҳам шахслар тарафидан ишлатилаверади. Лекин давлат бу хизматларни тартибга солиш учун маҳаллий қонунлар ишлаб чиқиши вожиб.\nАгар шахс ва ширкатлар одамларга ушбу хизматларни таъминлашдан бош тортсалар, давлатга бу хизматларни таъминлаши шаръий вожиб бўлади.\n(Ал-Ваъй журналининг 375-сонидан олинди. Д. Ояд Шаъровий (раҳимаҳуллоҳ) қаламига мансуб.)\nTagsденгиз флотиТранспорт воситалариқуруқлик флоти\nТрамп насронийлар анжуманида Клинтон хонимнинг исломчи экстремистларга нисбатан заиф эканини танқид қилмоқда\nКапитализмнинг кичик қурбонлари\nВаҳндан эҳтиёт бўлинг!